Negeri Sembilan sasar 60 peratus pelajar aliran STEM

PORT DICKSON, 24 Mac - Kira-kira 60 peratus murid-murid di Negeri Sembilan disasarkan mengambil aliran Sains, Teknologi, Kejuruteraan dan Matematik (STEM) sekaligus melanjutkan ke pengajian tinggi dalam bidang tersebut. Menteri Besar, Datuk Seri Aminuddin Harun berkata sasaran itu diyakini dapat dicapai menerusi perancangan yang telah dilaksanakan termasuk menerusi sesi libat urus bersama pemegang taruh, pensyarah di peringkat pengajian tinggi selain penubuhan pusat STEM Negeri Sembilan.

“Saya berharap dengan tertubuhnya pusat ini anak-anak khususnya di Negeri Sembilan akan terus berminat dalam bidang STEM lebih-lebih lagi negeri ini merupakan sebuah negeri perindustrian,” katanya kepada pemberita selepas merasmikan pembukaan Pusat STEM Negeri @ STEM Hub N9 di Sektor Sumber Teknologi Pendidikan, di sini.Tambah Aminuddin, Negeri Sembilan merupakan negeri pertama yang mempunyai pusat STEM sendiri dan ia bakal menjadi tumpuan semua pihak dalam pelaksanaan aktiviti berkaitan bidang STEM."Inilah harapan kita bahawa anak-anak muda, khususnya pelajar-pelajar akan menjadi satu aset yang paling berharga pada masa akan datang," katanya.


PM saksi pemeteraian Mou syarikat Malaysia - Arab Saudi

JEDDAH, 24 Mac-Perdana Menteri, Datuk Seri Anwar Ibrahim menyaksikan pemeteraian tiga Memorandum Persefahaman (MoU) antara syarikat swasta Malaysia dan Arab Saudi.Ketiga-tiga MoU itu ditandatangani antara Dagang Nexchange Bhd dan Ajlan & Bros Holding Group Company; Dewan Perniagaan Antarabangsa Kuala Lumpur dan Wadi Makkah Knowledge Company; dan Qhub International Sdn Bhd dan Eromman Technologies Sdn Bhd.Turut hadir ialah Menteri Luar, Datuk Seri Dr Zambry Abdul Kadir, Menteri Komunikasi dan Digital, Fahmi Fadzil dan Duta Besar Malaysia ke Arab Saudi, Datuk Wan Zaidi Wan Abdullah.Terdahulu, Perdana Menteri dan delegasinya mengadakan pertemuan dengan 20 pemimpin syarikat negara itu, membincangkan bidang kerjasama dan sektor-sektor baharu yang boleh diterokai bersama.Syarikat-syarikat Arab Saudi telah menyatakan minat mereka untuk meneroka dalam pembuatan cip mikro dan semikonduktor, sektor perubatan dan pendidikan.Perdana Menteri dijadual berlepas pulang ke Malaysia hari ini.

(Perdana Menteri, Datuk Seri Anwar Ibrahim ketika sesi pemeteraian MoU)


Lima lebuh raya mula sistem pembayaran tol terbuka sebelum diperluas

(Menteri Kerja Raya Datuk Seri Alexander Nanta Linggi/BERNAMA)

KUALA LUMPUR, 24 Mac- Keputusan kerajaan untuk memulakan sistem pembayaran tol terbuka dengan terlebih dahulu hanya melibatkan lima lebuh raya di seluruh negara adalah bagi memastikan sistem itu dapat berfungsi dengan baik sebelum diperluaskan ke lebuh raya lain.Menerusi hantaran di Facebook rasminya, Menteri Kerja Raya Datuk Seri Alexander Nanta Linggi berkata, sememangnya beberapa lagi syarikat konsesi telah menunjukkan minat dan menyatakan kesediaan untuk turut serta dalam sistem pembayaran,"Namun usaha itu tidak boleh dilaksanakan dengan tergesa-gesa tanpa kajian dan pembangunan perancangan terlebih  dahulu.“Yang paling penting, sistem yang dicadangkan diuji terlebih dahulu sebelum dilaksanakan sepenuhnya. Ini bagi mengelakkan sebarang masalah di kemudian hari yang akan menyusahkan pengguna,” katanya.Mengulas lanjut, Nanta berkata usaha untuk melaksanakan sistem bayaran tol terbuka itu telah dilakukan pasukan Kementerian Kerja Raya (KKR) daripada Bahagian Pembangunan dan Penswastaan (BPP) sejak 2022 lagi.Katanya ia mengambil masa yang agak lama kerana hal berkenaan bukan satu perkara mudah selain perlu melalui banyak proses.Ia termasuk dari aspek teknikal, perundangan dan kewangan yang perlu diperhalusi dan diperjelaskan  oleh semua pihak terlibat sebelum keputusan memulakan sistem pembayaran terbuka ini di lima lebuh raya pertama dapat dicapai.

(Keputusan kerajaan untuk memulakan sistem pembayaran tol terbuka dengan terlebih dahulu hanya melibatkan lima lebuh raya di seluruh negara adalah bagi memastikan sistem itu dapat berfungsi dengan baik sebelum diperluaskan ke lebuh raya lain/BERNAMA)

Dalam hantaran sama, beliau turut mengulas persoalan tentang pihak manakah yang bertanggungjawab dalam membuat keputusan dan memastikan pelaksanaan sistem pembayaran terbuka itu dilaksanakan, Nanta berkata semua punca kuasa pelaksanaan sistem pembayaran tol dan semua yang berkaitan tertakluk di bawah bidang kuasa KKR. “Sehubungan itu saya memohon semua pihak menunggu pengumuman KKR berkenaan senarai jajaran dan lebuh raya yang bersedia untuk melaksanakan sistem pembayaran terbuka ini bagi mengelakkan kekeliruan, salah faham dan masalah dalam kalangan pengguna di kemudian hari.“Ia akan ditentukan selepas semua proses libat urus, teknikal, perundangan dan kewangan telah dipersetujui oleh semua pihak yang terlibat,” katanya.Baru-baru ini Nanta mengumumkan akan melaksanakan sistem pembayaran terbuka bagi membolehkan pengguna membayar tol menggunakan kad debit dan kredit selewat-lewatnya September ini.Sehubungan itu, Nanta berkata ia telah mendapat respon yang sangat positif, bukan sahaja di kalangan rakyat sebagai pengguna, tetapi juga di kalangan pemegang taruh dan pemain industri secara keseluruhannya."Malah, saya turut merasa gembira dan amat menghargai perhatian dan cadangan kerjasama yang ditawarkan oleh agensi-agensi dan kementerian-kementerian lain yang ingin membantu di dalam inisiatif yang diusahakan oleh KKR ini," katanya.Lebuh raya yang terlibat ialah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie serta Jambatan Pulau Pinang.


Malaysia catat 2,572 kematian akibat tibi tahun lalu

KUALA LUMPUR, 24 Mac- Sejumlah 2,572 kematian dicatatkan akibat penyakit tibi di negara ini pada tahun lalu.Angka itu meningkat 12 peratus berbanding 2,288 kematian pada tahun sebelumnya.Menteri Kesihatan, Dr Zaliha Mustafa berkata, bagi jumlah keseluruhan kes tibi pula, sebanyak 25,391 kes dicatatkan pada tahun 2022 melonjak 17 peratus berbanding 21,727 pada tahun 2021."Bagi mengurangkan komplikasi kematian, individu yang mempunyai tanda dan gejala penyakit tibi seperti batuk yang berpanjangan melebihi dua minggu, demam, berpeluh waktu malam, kurang selera makan, susut berat badan dan batuk berdarah diminta menjalani pemeriksaan awal.Selain, mendapatkan rawatan di klinik-klinik kesihatan dan hospital yang berhampiran," katanya menerusi kenyataan.

Tambah beliau, Pertubuhan Kesihatan Sedunia (WHO) menganggarkan kadar insiden tibi bagi Malaysia adalah 97 kes bagi setiap 100,000 penduduk.Namun kadar insiden yang dilaporkan di negara ini adalah lebih rendah berbanding sasaran tersebut."Sehubungan itu, usaha bagi meningkatkan kadar pengesanan kes melalui saringan awal penyakit tibi perlu ditingkatkan. Individu yang mempunyai risiko tinggi dijangkiti penyakit tibi seperti kontak kepada kes tibi, pesakit HIV, penyakit buah pinggang kronik, penyakit pulmori kronik (jenis obstruktif) dan perokok aktif adalah dinasihatkan melakukan saringan penyakit tibi," ujarnya lagi.Justeru, sempena sambutan Hari Tibi Sedunia yang disambut hari ini, Dr. Zaliha menyeru semua pihak supaya meningkatkan kesedaran, komitmen dan sokongan terhadap usaha mengawal dan mencegah penyakit berkenaan.Tibi merupakan penyakit berjangkit disebabkan oleh bakteria Mycobacterium tuberculosis yang ditemui oleh Dr. Robert Koch pada 24 Mac 1882.Majoriti jangkitan tibi melibatkan paru-paru, namun organ lain juga boleh mendapat jangkitan seperti otak, tulang, kelenjar limfa, dan usus.


JAKIM santuni kakitangan, hargai khidmat mereka sempena Ramadan

PUTRAJAYA, 24 Mac -Jabatan Kemajuan Islam Malaysia (JAKIM) mengambil inisiatif menyantuni warga kerjanya dengan mengagihkan kurma kepada mereka dalam kategori B40 sempena Ramadan.Ketua Pengarah JAKIM, Datuk Hakimah Mohd Yusoff berkata sumbangan kecil tersebut adalah tanda keperihatinan dan penghargaan JAKIM kepada kakitangan golongan pelaksana diatas perkhidmatan mereka.

"Sumbangan ini bertujuan untuk menzahirkan tanda ingatan kita, keyakinan kita, kasih sayang kita kepada semua warga kerja yang berada dalam jabatan dan kita ingin supaya kasih sayang dan hubungan silaturrahim ini terus berkekalan dan boleh menjadi pemangkin untuk mereka melaksanakan tugas dengan lebih baik lagi," katanya. Tambah Hakimah, sumbangan turut diperluas kepada kakitangan sokongan di Jabatan Wakaf, Zakat, dan Haji (JAWHAR) serta Yayasan Wakaf yang terpilih.


PM pelawa komuniti perniagaan Arab Saudi melabur di Malaysia

(Perdana Menteri pada pertemuan bersama komuniti perniagaan Arab Saudi dan Malaysia di Ibu Pejabat Bank Pembangunan Islam (ISDB), Jeddah)

JEDDAH, 23 Mac- Perdana Menteri mempelawa komuniti perniagaan Arab Saudi meningkatkan pelaburan di Malaysia.Sektor-sektor penting yang pesat berkembang termasuk teknologi digital dan keselamatan makanan, harus diberi tumpuan.Datuk Seri Anwar Ibrahim memberi jaminan, kerajaan pimpinannya yang stabil, memiliki dasar jelas untuk memudahkan pelabur asing membuka perniagaan.“Putera Mahkota Arab Saudi sedang giat meneroka sektor-sektor baharu. Langkah itu bukan hanya disifatkan sebagai peneraju dalam dunia Islam, malah satu perubahan besar kepada komuniti global.“Mengambil kira komitmen Putera Mahkota itu, saya mempelawa dan menggesa rakan sekerja saya serta komuniti perniagaan Arab Saudi untuk memanfaatkan peluang itu bagi meningkatkan pelaburan di Malaysia. Ini akan membawa perubahan besar kepada negara-negara Islam ke arah ekonomi lebih vibran,”katanya.Jelas Perdana Menteri lagi, meskipun berstatus negara kecil, Malaysia memiliki potensi dan tarikan besar hasil pembaharuan dilaksana kerajaan yang beliau teraju.Buktinya, Amazon Web Services memilih Malaysia sebagai destinasi bagi membangunkan infrastruktur serantau terbaharunya, membabitkan pelaburan 6-bilion dolar Amerika.Beliau menyatakannya pada pertemuan bersama komuniti perniagaan Arab Saudi dan Malaysia di Ibu Pejabat Bank Pembangunan Islam (ISDB), Jeddah.

(Perdana Menteri pada pertemuan bersama komuniti perniagaan Arab Saudi danMalaysia di Ibu Pejabat Bank Pembangunan Islam (ISDB), Jeddah)


PM iftar bersama rakyat Malaysia di Jeddah

JEDDAH, 24 Mac- Perdana Menteri meluangkan masa bertemu rakyat Malaysia yang menetap di Jeddah dalam majlis berbuka puasa, 1 Ramadan 1444 Hijrah.Majlis berlangsung di Pejabat Konsulat Jeneral Malaysia di Jeddah.Dalam ucapan ringkasnya, Datuk Seri Anwar menzahirkan rasa syukur kerana berpeluang melawat Arab Saudi semasa Ramadan.Beliau berharap rakyat Malaysia di luar negara termasuk di Arab Saudi dapat menjaga nama baik Malaysia dan mengangkat martabat umat Islam.Perdana Menteri dijadual mengakhiri lawatan rasmi tiga hari ke Arab Saudi, hari ini.

(Perdana Menteri dan isteri disambut meriah)


Kerajaan pusat, Johor pacu perubahan pemerintahan lebih telus

KUALA LUMPUR, 24 Mac- Hubungan baik Kerajaan Persekutuan dan kerajaan negeri Johor, bakal memacu perubahan ke arah pemerintahan lebih telus.Ia selaras matlamat tata kelola baik menghapus amalan rasuah yang menjadi perjuangan Perdana Menteri dan diiktiraf Sultan Johor, Sultan Ibrahim Sultan Iskandar.Penganalisis Politik Universiti Sains Malaysia (USM), Profesor Dr. Sivamurugan Pandian ketika dihubungi RTM berpandangan kerjasama erat itu memberi 'nafas' baharu dalam memperbaiki struktur pemerintahan negara.“Tindakan keputusan Perdana Menteri yang memberi tumpuan kepada soal rasuah sebenarnya turut akan mengurus persepsi ke atas indeks persepsi rasuah di peringkat antarabangsa dan dalam negara. Sultan Johor memberikan satu pengiktirafan yang besar, dan saya percaya penting dalam persekitaran hari ini bagaimana ia menunjukkan keserasian hubungan Institusi Raja-Raja Melayu dengan Kerajaan Persekutuan.“Ini juga akan membolehkan masing-masing bergerak kepada hala tuju yang sama supaya dapat meningkatkan ke satu tahap pemikiran dan perubahan atas penerimaan pentadbiran dan gaya kepimpinan Perdana Menteri,”katanya.    Kerjasama erat itu juga berupaya meningkatkan tahap sosio ekonomi dan kemakmuran negeri melalui manfaat yang disalurkan kerajaan PersekutuanDalam laporan media pada Khamis, Sultan Ibrahim bertitah baginda dapat bekerjasama baik dengan Datuk Seri Anwar selaku Perdana Menteri dan menyokong usaha membanteras amalan rasuah.

(Penganalisis Politik Universiti Sains Malaysia (USM), Profesor Dr. Sivamurugan Pandian)


Tren tambahan ETS sempena cuti Raya dan Hari Pekerja

KUALA LUMPUR, 24 Mac- Keretapi Tanah Melayu Berhad (KTMB) akan menyediakan empat Perkhidmatan Tren Elektrik (ETS) tambahan sempena sambutan Aidilfitri dan Hari Pekerja, tahun ini.KTMB dalam satu kenyataan memaklumkan tambahan perkhidmatan ETS melibatkan perjalanan dari Stesen KL Sentral ke Padang Besar dan sebaliknya serta laluan KL Sentral-Butterworth dan sebalikya pada 19 hingga 25 April.Jualan tiket ETS tambahan akan mula dijual pada pukul 10.00 pagi ini.Tren tambahan itu menawarkan 1,260 tiket sehari menjadikan jumlah keseluruhan tiket sebanyak 13,860 tiket yang ditawarkan termasuk koc kelas perniagaan dalam tempoh tersebut.Perkhidmatan tren ETS tambahan bagi kedua-dua laluan itu melibatkan 14 perkhidmatan dengan masing-masing menawarkan 4,410 tiket.“Sementara itu, perkhidmatan tren tambahan sempena Hari Pekerja yang melibatkan 16 perkhidmatan akan bermula pada 28 April hingga 1 Mei dengan jumlah tiket ditawarkan sebanyak 5,040,” menurut kenyataan KTMB itu.Tiket sedia ada yang telah ditawarkan pada tarikh-tarikh itu adalah sebanyak 109,890.KTMB memaklumkan jadual ETS tambahan pada 19 April waktu berlepas bagi sektor KL Sentral ke Padang besar adalah pukul 11.00 pagi (Padang Besar-KL Sentral) dan 5.05 petang (KL Sentral-Padang Besar) manakala sektor KL Sentral ke Butterworth pula pada  pukul 11.40 pagi (Butterworth-KL Sentral) serta 4.40 petang (KL Sentral-Butterworth).Para pengguna dinasihatkan untuk merancang perjalanan dan membuat pembelian tiket awal bagi menikmati tambang fleksi yang lebih menjimatkan dan mengelakkan daripada kehabisan tiket.“Orang ramai digalakkan mendapatkan tiket secara dalam talian dan melihat jadual tren disediakan melalui aplikasi KTM Mobile (KITS) atau di laman sesawang KTMB www.ktmb.com.my bagi pembelian tanpa tunai yang lebih mudah dan pantas,” menurut KTMB.Maklumat lanjut boleh didapati menerusi Pusat Panggilan KTMB di talian 03-2267 1200 atau saluran media sosial rasmi KTMB.


Bazar Ramadan Rahmah Perlis

(Exco Negeri, Fakhrul Anwar Ismail (KANAN) bersama DUN Indera Kayangan, Gan Ai Ling dan Pengarah KPDN Negeri Perlis, Norazah Jaapar)

KANGAR, 24 Mac- Bazar Ramadan Persiaran Wawasan Kangar telah dipilih menjadi lokasi Bazar Ramadan Rahmah di Perlis bagi penganjuran julung kalinya bermula semalam.Program anjuran Kementerian Perdagangan Dalam Negeri dan Kos Sara Hidup (KPDN) Negeri Perlis itu merupakan kerjasama dengan Kerajaan Negeri Perlis, Majlis Perbandaran Kangar (MPK) dan rakan strategik KPDN iaitu Pen Petroleum Sdn. Bhd (Caltex) serta penyedia e-wallet seperti Maybank dan Boost.Menurut Exco Negeri, Fakhrul Anwar Ismail, pelaksanaan Bazar Ramadan Rahmah bertepatan dengan usaha dan hasrat Menteri KPDN, Datuk Seri Salahuddin Ayub telah bagi melaksanakan Bazar Ramadan Rahmah di setiap negeri seluruh negara sepanjang bulan Ramadan.Bazar Ramadan Rahmah berkenaan melibatkan penyertaan  39 peniaga dengan menawarkan dan menjual pelbagai Menu Rahmah iaitu makanan dan minuman pada harga maksimum RM5.00.Antara insentif yang diberikan kepada peniaga yang menyertai penawaran Menu Rahmah di Bazar tersebut adalah seperti pemberian kad petrol Caltex bernilai RM50.00 oleh Pen Petroleum Sdn. Bhd.Melalui Inisiatif Pendigitalan Sektor Peruncitan (ReDI), peniaga berkenaan juga akan menerima e-dompet berjumlah RM30.00 bagi pendaftaran baharu iaitu pendaftaran kali pertama daripada penyedia e-dompet.Beliau memaklumkannya pada pelancaran Bazar Ramadan Rahmah Persiaran Wawasan, KangarSelain itu, 1,000 pengunjung di Bazar Ramadan Rahmah ini juga akan menerima e-dompet berjumlah RM20.00 seorang bagi pendaftaran baharu iaitu pendaftaran kali pertama bermula Rabu dan bagi setiap kali penganjuran.Insentif sedemikian akan diteruskan pada setiap hari Khamis di Bazar Ramadan Rahmah ini oleh pihak KPDN Negeri Perlis dan penyedia e-dompet.Turut hadir dalam perasmian Bazar Ramadan Rahmah tersebut ialah DUN Indera Kayangan, Gan Ai Ling, Pengarah KPDN Negeri Perlis, Norazah Jaapar, Yang Di Pertua MPK, Norazlan Yahaya serta Pengarah Perbadanan Pengurusan Sisa Pepejal dan Pembersihan Awam (SWCorp), Shamsuharizal Basir.

(ADUN Indera Kayangan, Gan Ai Ling beramah mesra bersama pengunjung dan peniaga di Bazar Rahmah Perlis)


Perak galakkan pengunjung bazar bawa bekas makanan sendiri

IPOH, 23 Mac- Perak menggalakkan masyarakat di negeri itu membawa bekas makanan sendiri apabila mengunjungi bazar Ramadan.Pengerusi Jawatankuasa Perumahan dan Kerajaan Tempatan, Sandrea Ng Shy Ching berkata ia bagi mengelakkan pembaziran khususnya berkaitan aspek pembungkusan makanan."Kita mahu mengurangkan halangan untuk pengguna meski mereka berasa membawa bekas sendiri itu agak sedikit leceh, perlu untuk basuh dan sebagainya.Jadi, kita juga cuba untuk berbincang dengan peniaga untuk situasi menang-menang iaitu kita mereka menawarkan sedikit potongan harga kepada mereka yang membawa bekas sendiri sekali gus menggalakkan inisiatif ini," kata Sandrea kepada pemberita semasa lawatan di tapak bazar Ramadan di Stadium Perak, di sini. Jelas Sandrea, kempen kesedaran berkaitan penggunaan bekas makanan perlu dijalankan dalam usaha mengurangkan jumlah sampah yang dihasilkan terutamanya pada bulan Ramadan.Dalam pada itu, beliau turut memaklumkan, sebanyak 22 tapak bazar Ramadan beroperasi di Ipoh melibatkan 1,329 orang penjaja dengan peningkatan sebanyak 25 peratus berbanding tahun lalu.

(Pengerusi Jawatankuasa Perumahan dan Kerajaan Tempatan, Sandrea Ng Shy Ching)


Pokok tumbang, khemah bazar Aidilfitri diterbangkan ribut di Pekan Jitra

ALOR SETAR, 23 Mac - Hujan dan ribut kencang menumbangkan pokok dan khemah diterbangkan di beberapa lokasi di Pekan Jitra dan kawasan berhampiran.Dalam kejadian kira-kira pukul 3 petang, sejumlah khemah gerai buah-buahan telah diterbangkan angin kencang ke jalan raya mengakibatkan laluan terhalang.Selain itu, kejadian pokok tumbang turut dilaporkan di beberapa kawasan hingga menutup laluan.Terdapat juga khemah bazar Aidilfitri berhampiran sebuah pasar raya besar yang terjejas dalam insiden tersebut.Pegawai Pertahanan Awam Daerah Kubang Pasu, Kapten (PA) Mohd Adenin Suhaimi dalam kenyataan berkata hujan dan ribut telah berlaku di Pekan Jitra pada pukul 3 petang."Hujan dan angin kuat tersebut telah mengakibatkan pokok tumbang dan khemah jualan di bahu jalan diterbangkan angin lalu menutup jalan utama Jitra-Changlun.

(Hujan dan ribut kencang menumbangkan pokok dan khemah diterbangkan di beberapa lokasi di Pekan Jitra dan kawasan berhampiran)

"Angkatan Pertahanan Awam Malaysia (APM) telah menerima laporan kejadian bencana ribut pada pukul 3.05 petang daripada orang awam dan MERS 999," jelas beliau.Mohd Adenin berkata Pusat Kawalan Operasi Daerah (PKOD) Kubang Pasu kemudiannya melakukan kerja membersihkan pokok tumbang serta membantu membersihkan jalan utama itu.Sementara itu, Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Wan Mohd Hamizi Wan Mohd Zin berkata, pihaknya menerima laporan pokok tumbang hingga menghalang laluan di hadapan sebuah kedai di Pekan Jitra akibat cuaca hujan dan ribut itu."Susulan itu, sepasukan 12 anggota Balai Bomba dan Penyelamat (BBP) Jitra telah diarahkan ke lokasi kejadian bersama beberapa jentera."Anggota bertindak dengan memotong pokok berkenaan dengan gergaji berantai bagi membuka jalan," kata beliau.


Penduduk terjejas banjir di Batu Pahat kini tinggal 439 orang

BATU PAHAT, 23 Mac - Penduduk terjejas banjir di daerah Batu Pahat berkurangan sedikit kepada 439 orang setakat pukul 8 malam berbanding 444 orang pada pukul 4 petang tadi, menurut Jawatankuasa Pengurusan Bencana Negeri (JPBN).Dalam satu kenyataan, JPBN memaklumkan hanya tinggal lima pusat pemindahan sementara (PPS) yang beroperasi dengan menempatkan 122 keluarga.Lima PPS itu ialah Sekolah Kebangsaan (SK) Seri Medan yang menempatkan 240 penduduk, Sekolah Agama (SA) Seri Bertam (enam orang), Dewan Orang Ramai Yong Peng (118 orang), Sekolah Jenis Kebangsaan Cina Hua Min (21 orang) dan SA Seri Comel (54 orang).

JPBN turut memaklumkan Sungai Bekok di Empangan Bekok berada di paras amaran dengan kedalaman 19.01 meter pada petang tadi.Cuaca dijangkakan mendung di Johor Bahru dan Pontian manakala lapan daerah lain dijangka cerah.


DBKL tingkat pemantauan kualiti, keselamatan bazar Ramadan

(Datuk Bandar Kuala Lumpur, Datuk Seri Mahadi Che Ngah ditemu bual media selepas Majlis Pelancaran Kempen Keselamatan Makanan dan Sifar Plastik Sekali Guna di Taman Tasik Permaisuri, Cheras)

KUALA LUMPUR, 23 Mac - Dewan Bandaraya Kuala Lumpur (DBKL) meningkatkan tahap pemantauan kualiti dan keselamatan makanan di bazar Ramadan seluruh Wilayah Persekutuan Kuala Lumpur tahun ini.Datuk Bandar Kuala Lumpur, Datuk Seri Mahadi Che Ngah berkata tindakan itu diambil bagi menjamin keselamatan dan kesihatan pelanggan menerusi pengambilan sampel makanan serta tindakan pihak penguatkuasaan."Bilangan banyak untuk pastikan peniaga menjaga kualiti kebersihan, dengan diambil 120 sampel, ia memberi rumusan mempunyai realiti tinggi itu tak termasuk aduan keracunan. Kita akan terus ambil tindakan untuk mengambil sampel dan menentukan keputusan yang sewajarnya," kata beliau kepada media selepas Majlis Pelancaran Kempen Keselamatan Makanan dan Sifar Plastik Sekali Guna di Taman Tasik Permaisuri, Cheras, di sini hari ini.Sejumlah 19.1 peratus pencemaran sampel makanan direkodkan di Bazar Ramadan tahun lepas berbanding 20.4 peratus pada tahun 2021.

Mahadi turut melancarkan Kempen Bazar Ramadan dan Aidilfitri Sifar Plastik Sekali Guna adalah bagi merealisasikan seruan kerajaan Malaysia Sifar Plastik Sekali Guna 2030.Sementara itu, 62 lokasi bazar Ramadan diluluskan oleh DBKL tahun ini.Satu lokasi berada di bawah seliaan DBKL iaitu di tempat letak kereta, Taman Tasik Permaisuri yang mempunyai 160 petak penjaja.Manakala baki 61 lokasi dikendalikan oleh penganjur persendirian melibatkan 3,765 petak di 11 kawasan Parlimen. Pada tahun ini juga, DBKL memperkenalkan Bazar Ramadan Rahmah yang dilaksanakan oleh keseluruhan peniaga 'food truck' di tapak yang telah diluluskan.Dalam perkembangan lain, Bazar Aidilfitri di Lorong Tuanku Abdul Rahman akan mula beroperasi pada 29 Mac ini selama 24 hari menjelang Hari Raya Aidilfitri.


Masalah air di Bandar Baru Lubok Jong pulih secara berperingkat

PASIR MAS, 23 Mac - Masalah air berkarat dan keruh di taman perumahan Bandar Baru Lubok Jong, di sini, pulih secara berperingkat selepas Air Kelantan Sdn Bhd (AKSB) melakukan pembersihan di bahagian meter rumah penduduk.Menurut penduduk, Noriah Ibrahim, sebaik sahaja video yang menunjukkan air rumahnya berwarna hitam tular di media sosial pihak AKSB ada menghubunginya.Beliau berkata pada pagi semalam pihak Suruhanjaya Perkhidmatan Air Negara (SPAN) menghubunginya bagi bertanyakan isu air yang tular.Selepas itu pihak AKSB Pasir Mas menghantar dua kakitangannya untuk memeriksa keadaan air di kawasan perumahan tersebut.Ujarnya, AKSB berdepan dengan masalah air menjadi hitam selepas operasi menukar injap paipnya di kawasan Pasir Mas.

(Masalah air berkarat dan keruh di Bandar Baru Lubok Jong pulih secara berperingkat selepas Air Kelantan Sdn Bhd (AKSB) melakukan pembersihan di bahagian meter rumah penduduk)

"Mulanya pagi kelmarin pukul 9.30 pagi lepas itu air tersebut menjadi hitam sampai petang, selepas Maghrib baru hitam itu hilang tapi masih keruh, tak sanggup guna untuk mandi, nak kata jernih itu belum lagi lah, hari ini hari ketiga dah, air itu masih belum jernih lagi," kata Noriah.Seorang lagi penduduk, Mariam Abdullah berkata selama enam tahun mereka tinggal di situ sudah banyak kali berdepan dengan masalah air.Namun katanya, kali ini masalah air berkenaan berlarutan selama tiga hari berbanding sebelum ini."Selalu berlaku juga (masalah air) tapi tidak berlarutan, kami buka sebentar selepas itu air jadi jernih, tapi kali ini tidak, lama juga dua hingga tiga hari," jelas Mariam.


Industri halal Malaysia diunjur berkembang pesat 2030

KUALA LUMPUR, 23 Mac- Industri halal Malaysia diunjur berkembang kepada AS$113.2 bilion dolar pada 2030.Sumbangan industri tersebut kepada Keluaran Dalam Negara Kasar (KDNK) pula dianggar sebanyak 8.1 peratus menjelang 2025, dipacu Pelan Induk Industri Halal (HIMP) 2030.Menurut Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz, penambahbaikan dalam semua komponen ekosistem halal akan terus dilaksanakan bagi memperkukuh kedudukan Malaysia sebagai pemain utama pasaran halal global.Pada masa sama, memanfaatkan jumlah penduduk Islam global yang mencecah dua bilion.Di bawah HIMP 2030, 23 inisiatif telah dikenal pasti untuk memacu tujuh teras strategik dan memanfaatkan peluang serta menangani cabaran.Antaranya, menambah baik polisi dan perundangan yang lebih mesra industri halal dan mewujudkan ruang pasaran yang baharu dan lebih luas untuk produk dan perkhidmatan halal tempatan.Nilai eksport halal tahun lalu mencecah RM59.46 bilion meningkat 63.8 peratus daripada tahun sebelumnya.

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz)


"Pengikut 'Si Hulk' lebih baik serah diri" - Polis Johor

JOHOR BAHRU, 23 Mac- Polis Johor telah mengenal pasti indentiti enam pengikut ajaran sesat Suhaini Muhammad atau Si Hulk yang mengeluarkan kenyataan menghina Nabi Muhammad baru-baru ini.    Kesemua suspek berusia 20 hingga 30 tahun itu dikesan berdasarkan rakaman video yang tular di media sosial. Ketua Polis Johor, Datuk Kamarul Zaman Mamat berkata usaha mengesan kesemua suspek kini giat dijalankan Unit Siasatan Jenayah Terkelas Bukit Aman dengan Jabatan Agama Islam Negeri Johor (JAINJ)."Kita telah kenal pasti suspek terlibat, mereka berusia 20 hingga 30 tahun. Kita sudah kenal pasti mereka dan siasatan masih berjalan.Kita akan ambil tindakan dengan segera, bagaimanapun lebih baik mereka serah diri daripada kita datang ke tempat mereka nanti," kata Kamarul kepada pemberita dalam sidang media di Ibu Pejabat Polis Kontinjen (IPK) Johor, di sini.Berdasarkan maklumat, kesemua individu terbabit dipercayai masih berada di Johor.


Kadar jangka pendek ditutup stabil susulan operasi BNM

KUALA LUMPUR, 23 Mac - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot menjadi RM47.59 bilion daripada RM50.18 bilion pagi ini manakala dalam dana Islam, mudah tunai berkurangan kepada RM24.78 bilion daripada RM28.51 bilion.Sebelum ini, bank pusat turut menjalankan dua tender pasaran wang konvensional dan dua tender Qard.

Selain itu, ia telah mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada pukul 4 petang, BNM menawarkan tender pasaran wang konvensional bernilai sehingga RM47.2 bilion dan tender pasaran wang murabahah RM24.8 bilion, kedua-duanya untuk wang sehari.Setakat 22 Mac 2023, Kadar Semalaman Islam Malaysia (MYOR-i) ialah pada 2.75 peratus. -BERNAMA


YIDE peruntuk RM1.4 juta bagi sumbangan rumah anak yatim

PANTAI KUNDOR, 23 Mac - Sejumlah RM1.4 juta diperuntukkan Yayasan Islam Darul Ehsan (YIDE) bagi sumbangan untuk rumah anak yatim di Melaka dan Selangor pada tahun ini.Pengerusi YIDE, Tan Sri Mazlan Mansor berkata, sumbangan itu melibatkan seramai 9,100 anak yatim di Selangor dan 26 anak yatim di Melaka."Dan untuk makluman semua di Selangor sahaja ada lebih kurang 9,100 anak-anak yatim yang telah pun kita peruntukkan, untuk disalurkan kepada mereka yang diikhtiarkan sebagai anak yatim di negeri Selangor, Insya-Allah dari masa ke semasa kita akan laksanakan bagi rumah-rumah anak yatim kelolaan YIDE, kita akan pergi secara fizikal pada bulan Ramadan ini untuk menyalurkan bantuan," kata beliau ketika ditemui selepas majlis sumbangan hari raya kepada anak-anak yatim Rumah Sultan Salahuddin Abdul Aziz Shah Al- Haj, di sini.

(Pengerusi YIDE Tan Sri Mazlan Mansor ditemu bual media selepas majlis sumbangan hari raya kepada anak-anak yatim Rumah Sultan Salahuddin Abdul Aziz Shah Al- Haj)

Dalam majlis itu , Raja Muda Selangor, Tengku Amir Shah Sultan Sharafuddin Idris Shah turut berkenan untuk menyerahkan sumbangan kain pelikat dan wang tunai kepada 26 kanak-kanak di rumah tersebut.Sementara itu, Mazlan memaklumkan ia adalah kali pertama YIDE menyerahkan sumbangan secara fizikal dalam tempoh tiga tahun berikutan COVID-19 yang melanda negara ketika itu.


Perdana Kota Bharu agih 1,000 pek bubur lambuk

KOTA BHARU, 23 Mac- 1,000 bungkus bubur lambuk diagihkan oleh Perdana Kota Bharu, kepada komuniti di Lapangan Terbang Sultan Ismail Petra (LTSIP), Pengkalan Chepa, Kota Bharu, Kelantan sempena hari pertama menyambut Ramadan. Menurut Pengurus Besar Perdana Kota Bharu, Mohd Iqmal Muslim, pengagihan itu termasuklah kepada kepada krew penerbangan, penumpang, staf dan orang ramai yang tiba dari luar negeri Kelantan.

(Pengurus Besar Perdana Kota Bharu, Mohd Iqmal Muslim)

Katanya, simbolik menu bubur lambuk itu dipilih berikutan ia adalah makanan yang digemari oleh rakyat Malaysia, selain sama-sama merasai kemeriahan sambutan hari pertama Ramadan di negeri ini. “Kita sama-sama merasai kemeriahan sambutan Hari Pertama Ramadhan di Kota Bharu ini, kita tahu ramai anak-anak yang berasal dari Kota Bharu pulang daripada Kuala Lumpur untuk menyambut Ramadan pada kali ini dan kami kongsikan kemeriahannya dengan Program Pemberian Bubur Lambuk ini yang telah kami rancang sekian lama untuk Ramadan 2023,”katanya kepada pemberita selepas Program Bubur Lambuk 2023 di LTSIP Kota Bharu, Pengkalan Chepa hari ini. Mengulas lanjut katanya, program tanggungjawab sosial korporat (CSR) itu, mengambil masa beberapa jam termasuk penyediaan memasak bubur lambuk, kemudian makanan itu di pek di dalam mangkuk kertas, diserahkan bersama air mineral dan buah kurma. Katanya, agihan sedemikian bukanlah yang pertama dilakukan oleh pihaknya bila tiba bulan Ramadan namun kelainan pada tahun ini adalah dengan  pendekatan lokasi yang dilakukan iaitu di lapangan terbang.

(Mohd Iqmal menyerahkan bubur lambuk kepada petugas di  LTSIP Kota Bharu)


Kes tuntutan palsu, lima individu direman SPRM

KUALA LUMPUR, 23 Mac- Lima lelaki direman lima hari bermula hari ini bagi membantu siasatan tiga kes tuntutan palsu berjumlah lebih RM2.5 juta.Perintah reman terhadap semua tertuduh berusia lingkungan 40 tahun hingga 52 tahun itu dikeluarkan Majistret Nur Syuhada Abdullah di Mahkamah Majistret Shah Alam selepas membenarkan permohonan Suruhanjaya Pencegahan Rasuah Malaysia (SPRM).Tuntutan berkenaan membabitkan kerja penyelenggaraan, penambahbaikan dan membaik pulih fasiliti Sekolah Rendah Jenis Kebangsaan Tamil (SJKT) di Selangor pada 2020.Kesemua mereka ditahan semalam ketika hadir memberikan keterangan di pejabat SPRM Selangor dan siasatan dilakukan mengikut Seksyen 18 Akta SPRM 2009. Menurut sumber, dalam operasi pertama, seorang lelaki berusia 52 tahun yang juga pemilik syarikat dipercayai mengemukakan tuntutan bayaran palsu berjumlah lebih RM760,000 bagi kerja-kerja penyelenggaraan di sebuah sekolah berkenaan sedangkan kerja tersebut tidak mengikuti spesifikasi yang ditetapkan. Beliau berkata suspek ditahan kira-kira pukul 11.00 malam di pejabat SPRM Selangor.

Bagi operasi kedua, suspek berusia 41 tahun yang juga seorang kontraktor pula ditahan kira-kira pukul 9.30 malam kerana disyaki mengemukakan tuntutan palsu pada tahun 2020 berjumlah lebih RM860,000 sedangkan kerja tersebut tidak dilaksanakan sepenuhnya. Sementara itu, empat lagi suspek ditahan dalam operasi ketiga kerana disyaki mengemukakan tuntutan palsu bernilai lebih RM870,000 membabitkan kerja-kerja penyelenggaraan sebuah sekolah di Semenyih, Selangor pada tahun 2020 sedangkan kerja tersebut tidak dilaksanakan sepenuhnya.Bagaimanapun, sumber berkata seorang suspek berusia 57 tahun yang juga pemilik syarikat dilepaskan dengan jaminan SPRM atas faktor kesihatan.


Penduduk terjejas banjir di Batu Pahat terus berkurangan

BATU PAHAT, 23 Mac - Jumlah penduduk terjejas banjir di Batu Pahat, Johor turun kepada 444 orang sehingga pukul 4 petang tadi, melibatkan 124 keluarga.Hanya tinggal lima pusat pemindahan sementara (PPS) masih beroperasi sehingga kini.

Menurut Jawatankuasa Pengurusan Bencana Negeri, seramai 240 penduduk masih ditempatkan di PPS Sekolah Kebangsaan Seri Medan, manakala 118 lagi di PPS Dewan Orang Ramai Yong Peng.54 orang masih kekal di Sekolah Agama Seri Chomel, 26 di SJKC Hua Min dan 6 orang Sekolah Agama Seri Bertam.


Pasa raya untuk golongan B40, dalam perbincangan KPDN

KUALA LUMPUR, 23 Mac- Cadangan pembinaan pasar raya bagi golongan berpendapatan rendah atau golongan B40 akan dipertimbangkan.Menurut Menteri Perdagangan Dalam Negeri Dan Kos Sara Hidup (KPDN), Datuk Seri Salahuddin Ayub, perkara itu masih lagi dalam fasa perbincangan dengan pihak terlibat terutama para pemain industri."Kenapa tidak untuk kita sama-sama berfikir membina satu pasar raya untuk golongan B40 ataupun istilahnya disebut pasar raya sosial.Hasrat ini masih di peringkat perbincangan dalam menentukan konsep dan lain-lain perkara," kata Salahuddin kepada pemberita dalam sidang media selepas melancarkan Jualan Rahmah bersama rangkaian kedai runcit, 99 Speed Mart.Menurut beliau, pasar raya seperti itu telah wujud di beberapa negara Eropah dan boleh diterjemahkan di negara ini.Dalam majlis itu, premis perniagaan berkenaan akan menjual kira-kira 50 barangan dengan harga lebih rendah di 2,300 rangkaiannya seluruh negara.

Datuk Seri Salahuddin Ayub ditemui media pada Majlis Pelancaran Jualan Rahmah bersama rangkaian kedai runcit, 99 Speed Mart)


Kerajaan menentang program LGBT, rosakkan imej negara

KUALA LUMPUR, 22 Mac- Kerajaan berpendirian tegas menentang sebarang penganjuran program lesbian, gay, biseksual dan transgender (LGBT) di dalam negara. Menteri Pembangunan dan Kerajaan Tempatan, Nga Kor Ming berkata sebarang program yang mempunyai elemen budaya hedonistik, lucah dan seks bebas akan merosakkan imej negara. Ujarnya, isu berkenaan dianggap terpencil namun kerajaan tidak akan sesekali menyokong program disertai golongan LGBT.

(Menteri Pembangunan dan Kerajaan Tempatan, Nga Kor Ming)

Mana-mana pihak yang melanggar peraturan tidak akan terlepas daripada dikenakan tindakan undang-undang."Kementerian tidak menyokong LGBT, ini adalah dasar kerajaan, mana-mana pihak langgar dasar tindakan diambil mengikut lunas undang-undang, itu sahaja", katanya ketika sidang media selepas Majlis Penyerahan Watikah Pelantikan 'Panel Of Expert' (POE) di ibu negara. Terdahulu, penganjuran acara 'Thai Hot Guy' yang dijadual berlangsung di sebuah kelab malam di Kuala Lumpur pada 30 Mac telah menerima tentangan hebat pelbagai pihak.


Syarikat pengendali Touch 'n Go dibenarkan terus beroperasi

KUALA LUMPUR, 23 Mac- Syarikat pengendali sistem Touch 'n Go dibenarkan untuk terus beroperasi.Menurut Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, kerajaan tidak mengambil sebarang tindakan terhadap syarikat pengendali itu sebaliknya melaksanakan langkah untuk memberikan pengguna lebuh raya lebih banyak pilihan sistem bayaran, termasuk melalui kad debit dan kredit.Menurut Salahuddin, terdapat banyak pemain industri kini bersedia menawarkan sistem pembayaran terbuka untuk tol di lebuh raya.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)

"Saya baca tadi ada maklumat yang mengatakan sudah ada banyak pemain industri yang bersedia untuk menawarkan sistem ini.. Jadi kita buka sistem itu dan pengguna jalan raya boleh pilih apa sistem yang dia mahu..Bagi nak nampak mudah faham, kita tidak mengambil apa-apa tindakan kepada touch n go dia boleh terus beroperasi kerajaan tidak bertindak zalim untuk menghentikan walaupun kita minta mereka menjawab beberapa persoalan sebelum ini,"katanya.Tambah beliau, sesi libat urus KPDN turut diadakan bersama Kementerian Pengangkutan Malaysia (MOT) dan Kementerian Kerja Raya (KKR) mengenai pelaksanaan sistem pembayaran terbuka itu untuk dilaksanakan secepat mungkin.Beliau berkata demikian pada sidang media selepas melancarkan Jualan Rahmah Bersama rangkaian kedai runcit 99 Speed Mart.


TPM mahu sijil halal dipermudah, kurang birokrasi

KUALA LUMPUR, 23 Mac- Proses pengeluaran sijil halal bagi sesuatu produk dan perkhidmatan perlu dipermudah tanpa mengabaikan hukum syariah dan kualiti yang ditetapkan oleh Jabatan Kemajuan Islam Malaysia (JAKIM) bagi merancakkan lagi industri halal domestik ke pasaran antarabangsa.Timbalan Perdana Menteri, Datuk Seri Dr. Ahmad Zahid Hamidi berkata, ini termasuk mengurangkan kerenah birokrasi supaya tempoh menunggu sehingga sembilan bulan untuk mendapatkan sijil berkenaan boleh dipendekkan.

"Kita telah mengambil keputusan agar satu acuan baharu mesti dilakukan tanpa berkompromi tentang kualiti dan piawaian yang ditentukan bagi pengeluaran sijil halal.

"Kita menghormati peranan yang dilakukan pihak JAKIM dan kuasa kerajaan-kerajaan negeri, namun kita mahu Perbadanan Pembangunan Industri Halal (HDC) dan Kementerian Perdagangan Antarabangsa dan Industri (MITI) membantu agar proses mempercepatkan sijil halal tidak terhalang," katanya selepas melancarkan Pelan Utama Industri Halal 2030 (HIMP 2030) di Parlimen.

Turut hadir Menteri MITI, Tengku Datuk Seri Zafrul Tengku Abdul Aziz dan Timbalan Menteri Kewangan, Datuk Seri Ahmad Maslan.Industri halal negara dijangka berkembang kepada AS$113.2 bilion menjelang 2030, dengan sumbangan Keluaran Dalam Negara Kasar (KDNK) 8.1 peratus menjelang 2025.

(Dr Ahmad Zahid melancarkan Pelan Induk Industri Halal 2030 bersama Tengku Zafrul dan Ahmad Maslan)


Pasukan khas teliti isu perumahan swasta, terbengkalai - KPKT

KUALA LUMPUR, 23 Mac- Lebih 24,500 rumah terbengkalai dikenal pasti di seluruh negara yang melibatkan lebih 14,000 pembeli.Timbalan Menteri Pembangunan Kerajaan Tempatan, Akmal Nasrullah Mohd Nasir berkata kerajaan telah menubuhkan pasukan petugas khas bagi meneliti isu perumahan swasta dan rumah terbengkalai yang menekankan aspek pengenalpastian, penyelesaian, pencegahan dan cadangan model terkini."Pasukan petugas ini diwujudkan bagi membuat carian fakta untuk mengenal pasti cara terbaik menyelesaikan permasalahan melibatkan perumahan swasta.Dalam usaha mencari dan memulih projek terbengkalai, Kementerian Pembangunan Kerajaan Tempatan (KPKT) melalui Jabatan Pendaftaran Negara (JPN) bertindak sebagai pemudah cara antara pihak pemaju, pembeli dan juga agensi-agensi pemegang taruh," kata Akmal di Parlimen, hari ini.Setakat Januari tahun ini, sebanyak 47 projek dalam perancangan untuk dipulihkan, 45 projek sedang dipulihkan dan 23 projek masih dalam proses penyelesaian isu perundangan.Beliau menjawab pertanyaan wakil Kampar, Chong Zhemin.

(Timbalan Menteri Pembangunan Kerajaan Tempatan, Akmal Nasrullah Mohd Nasir)


Nilai bantuan kewangan Haji meningkat RM400 juta

KUALA LUMPUR,23 Mac-Tabung Haji jangka nilai Bantuan Kewangan Haji meningkat RM400 juta tahun ini berbanding RM185 juta pada 2022.Peningkatan tersebut berlaku berikutan kos haji jemaah Muassasah meningkat sebanyak 8 peratus tahun ini.Menteri di Jabatan Perdana Menteri, Hal Ehwal Agama,  Datuk Dr Mohd Naim Mokhtar memaklumkan bantuan tetap diteruskan secara bersasar dengan membuat semakan penerima menerusi kerjasama daripada agensi kerajaan."Tabung Haji sentiasa bekerjasama dengan beberapa agensi kerajaan untuk menyemak silang maklumat bakal haji dengan pengkalan data sedia ada dengan pendapatan mereka. Selain itu Tabung Haji memperkenalkan pendekatan secara bersasar bagi mengurangkan beban rakyat yang memerlukan dan berpendapatan rendah",ujarnya ketika menjawab pertanyaan ahli parlimen Pokok Sena, Datuk Ahmad Saad di Parlimen hari ini.Tambahnya lagi, Kadar bayaran haji bersasar mengambil kira tahap kewangan individu dan bukan pendapatan isi rumah.Pemberian bantuan haji secara bersasar dapat membantu Tabung Haji menampung perbelanjaan kos operasi haji keseluruhan.Terkini Kos Haji meningkat menjadi RM30,850 untuk setiap jemaah Muassasah Malaysia


KUALA LUMPUR, 23 Mac- Sehingga kini, sebanyak 688 permohonan warganegara bagi anak yang dilahirkan di luar negara oleh ibu yang juga rakyat Malaysia diterima oleh Kementerian Dalam Negeri (KDN).Menteri Dalam Negeri, Datuk Seri Saifuddin Nasution Ismail berkata jumlah itu merupakan daripada keseluruhan 150,000 permohonan warganegara yang diterima kementerian itu sehingga kini.

(Menteri Dalam Negeri, Datuk Seri Saifuddin Nasution Ismail)

"Kita yakin di luar sana masih ada yang belum masuk permohonan lagi. Perkara ini adalah mengikut Perkara 15 (2) permohonan warganegara bagi anak yang lahir di luar negara oleh wanita rakyat Malaysia."Secara keseluruhan, kita terima 150,000 permohonan dengan kategori paling tinggi membabitkan anak tanpa warganegara atau yang lahir di luar ikatan perkahwinan."Ketika Perlembagaan Persekutuan dibuat pada tahun 1950-an, belum terbayang lagi kes wanita di negara kita yang merantau, bertemu jodoh, belajar dan membina kerjaya di luar negara", katanya pada sesi soal jawab di Dewan Rakyat.Beliau yang menjawab soalan tambahan Ahli Parlimen Tumpat, Datuk Mumtaz Md Nawi, turut memaklumkan penubuhan pasukan khas dalam menyelesaikan 948 permohonan warganegara di Sarawak.Sebelum ini, kerajaan bersetuju untuk memberikan kewarganegaraan secara automatik melalui kuat kuasa undang-undang kepada anak yang dilahirkan di luar negara oleh ibu warganegara Malaysia yang berkahwin dengan pasangan bukan warganegara.


Negeri Sembilan cadang tiga lokasi pembinaan PPR

SEREMBAN, 23 Mac-Kerajaan Negeri Sembilan mencadangkan tiga lokasi bagi pembinaan Projek Perumahan Rakyat (PPR) untuk diperhalusi serta pertimbangan pihak kerajaan Persekutuan.Menteri Besar Negeri Sembilan, Datuk Seri Aminuddin Harun berkata, ia merangkumi kawasan sekitar daerah Seremban, Jempol dan Tampin dengan keluasan tanah 8.09 hingga 12.1 hektar (20 hingga 30 ekar)."kita telah hantar senarai 3 tapak kepada kementerian untuk dinikai kerajaan negeri sentiasa memberikan kerjasam dan alhamdulillah kita daripada awal kerajaan kita beri kerjasama untuk kerajaan persekutuan menilai tapak yang kita maklumkan tersebut", katanya ketika ditemui selepas merasmikan Logo Baharu Majlis Daerah Rembau di Wisma Negeri, Seremban.Terdahulu, Menteri Pembangunan Kerajaan Tempatan, Nga Kor Ming sebelum ini dilaporkan berkata negeri yang menawarkan tanah di lokasi strategik secara percuma akan diberi keutamaan untuk pembinaan PPR.

(Menteri Besar Negeri Sembilan, Datuk Seri Aminuddin Harun)


Kerajaan prihatin terhadap usahawan mikro masih terjejas pandemik

KUALA LUMPUR, 23 Mac- Keputusan untuk menangguhkan pelaksanaan Perintah Gaji Minimum 2022 bagi majikan yang menggajikan kurang lima orang pekerja kepada 1 Julai 2023 di seluruh negara adalah wajar.Ia yang sepatutnya dilaksanakan pada 1 Januari lepas ditangguhkan selepas mengambil kira faktor perniagaan usahawan mikro yang masih bergelut susulan terjejas akibat pandemik COVID-19.Timbalan Menteri Sumber Manusia, Mustapha @ Mohd Yunus Sakmud berkata, kerajaan juga mengambil kira memorandum daripada pelbagai pihak terlibat yang menyatakan bahawa mereka terpaksa menanggung kos tambahan daripada pelaksanaan Perintah Gaji Minimum 2022."Keputusan penangguhan itu dibuat kerana kerajaan prihatin kepada usahawan perniagaan mikro yang masih belum pulih sepenuhnya ekoran perniagaan terjejas semasa pandemik COVID-19."Pelanjutan tambahan selama enam bulan ini, diharap dapat memberikan peluang untuk majikan perniagaan mikro menyelaras dan mengimbangi keperluan kewangan, yang sedikit sebanyak akan membantu memulihkan kedudukan ekonomi syarikat," katanya ketika menjawab pertanyaan Ahli Parlimen Muar, Syed Saddiq Syed Abdul Rahman di Dewan Rakyat.Ujar beliau, berkaitan isu majikan yang masih menggunakan gaji minimum lama seperti pekerja keselamatan dan pembersihan, Kementerian Sumber Manusia dan Kementerian Kewangan akan mengadakan perbincangan berkaitan terutama melibatkan kontrak-kontrak yang dimeterai sebelum perintah gaji minimum dikuatkuasakan pada 1 Mei 2022.


Siasatan menyeluruh bagi kenal pasti punca kehilangan MV Dai Cat 06

KUALA LUMPUR, 23 Mac-Kementerian Pengangkutan melalaui Jabatan Laut Malaysia, JLM akan menjalankan siasatan menyeluruh bagi mengenal pasti punca sebenar kes kehilangan kapal kargo MV Dai Cat 06.Menteri Pengangkutan, Anthony Loke Siew Fook berkata JLM akan melaksanakan tindakan yang sewajarnya berdasarkan penemuan dan cadangan Jawatankuasa Siasatan yang ditubuhkan mengikut mana-mana perundangan yang berkaitan. "JLM telah menubuhkan Jawatankuasa Siasatan dengan skop dan penumpuan siasatan menjurus kepada perkara seperti berikut, Keselamatan pelayaran (Safety of Navigation) dan keselamatan kapal (seaworthiness of ship), pengumpulan fakta, mengemukakan penemuan dan cadangan tindakan seperti tindakan kompaun dan lain-lain yang bersesuaian dan mengemukakan laporan dalam masa 30 hari daripada tarikh penubuhan Jawatankuasa Siasatan," ujar Anthony ketika menjawab soalan lisan Ahli Parlimen Tauaran, Datuk Seri Madius Tangau.Anthony turut menyangkal kenyataan sesetengah pihak yang menyatakan kerajaan tidak serius dalam pencarian kapal tersebut.Kapal kargo MV Dai Cat 06 yang membawa warga Malaysia dilaporkan hilang di perairan Indonesia selepas gagal berlabuh di Kuching, Sarawak pada 31 Disember lalu.

(Menteri Pengangkutan, Anthony Loke Siew Fook)


Akta 792 dalam proses pindaan, bela nasib kanak-kanak

KUALA LUMPUR, 23 Mac- Kerajaan bercadang untuk meminda Akta Kesalahan-Kesalahan Seksual terhadap Kanak-Kanak 2017 (Akta 792) bagi membela nasib golongan itu yang menjadi mangsa jenayah seksual atau penderaan, sekali gus sebagai usaha memberikan perlindungan lebih jitu dan menyeluruh kepada mereka.

Menteri di Jabatan Perdana Menteri, Datuk Seri Azalina Othman Said, berkata cadangan itu akan dibincangkan dalam sesi libat urus bersama Ahli Parlimen, senator dan Majlis Peguam Negara pada minggu hadapan.  Perbincangan berkenaan turut melibatkan aspek terminologi serta penggunaan media sosial yang menjadi antara medium utama eksploitasi mangsa.Tambah beliau, kerajaan juga akan meminda Akta Keterangan Saksi Kanak-Kanak 2007 [Akta 676] bagi memperuntukkan pendengaran khas untuk keterangan saksi kanak-kanak."Keterangan kanak-kanak (mangsa) boleh diambil dalam bentuk rakaman video, jadi mangsa tidak perlu menghadiri perbicaraan."Ia sekali gus pemberian kuasa kepada mahkamah untuk melarang soalan-soalan yang tidak wajar bagi memastikan saksi kanak-kanak itu dapat memberikan keterangan dengan lebih tenang, lancar dan selesa," katanya ketika menjawab pertanyaan Ahli Parlimen Bentong, Yong Syefura Othman di Dewan Rakyat, hari ini.Ujar beliau lagi, sejak 2018 hingga Januari 2023, sebanyak 5,519 kes dilaporkan di bawah Akta 792 dengan 4,713 kes telah diselesaikan, manakala 3,060 kes dituduh di mahkamah.


Masjid Ibnu Sina terbakar selepas dipanah petir

KUALA LUMPUR, 23 Mac- Masjid Ibnu Sina di Titiwangsa di sini ditimpa musibah pada awal Ramadan susulan musnah dijilat api selepas bumbungnya dipanah petir dalam kejadian sekitar pukul 7.00 malam tadi.Pengurusan masjid dalam satu kenyataan memaklumkan, kejadian telah menyebabkan api merebak dengan cepat dan memusnahkan bangunan masjid."Maklumat daripada forensik bomba menyatakan kejadian berpunca daripada panahan petir yang kuat di atas bumbung masjid."Pihak bomba juga memberi kebenaran untuk solat di kawasan terbuka masjid (iaitu kawasan beranda masjid)," menerusi kenyataan di Facebook rasmi hari ini.Pengurusan masjid juga bersetuju untuk menghentikan segala aktiviti masjid buat masa ini, manakala jemaah dan anak kariah boleh memilih masjid berdekatan untuk menjalankan aktiviti Ramadan.

"Semua ahli jemaah dan kariah diharap bertenang dan bersabar di atas kejadian ini. Pihak masjid akan sedaya upaya menyediakan ruang solat yang selesa untuk jemaah dalam masa terdekat. Segala makluman akan diberitahu kelak."Pihak masjid memohon maaf di atas kesulitan. Semua ini ujian daripada Allah. Marilah kita sama-sama bermuhasabah agar kejadian ini adalah ujian dan 1,000 hikmah daripada Allah, " ujar kenyataan itu.

(Foto FB Masjid Ibnu Sina - Titiwangsa)


Cadangan MRSM berbayar, perlu kajian menyeluruh

KUALA LUMPUR, 23 Mac- Cadangan penubuhan Maktab Rendah Sains Mara (MRSM) berbayar merupakan suatu idealisme awal dalam memenuhi permintaan tinggi ke atas akses pendidikan berkualiti yang dilaksanakan oleh kerajaan.

Perancangan ke arah mewujudkan MRSM berbayar memerlukan kajian menyeluruh sebelum sebarang kerangka cadangan pelaksanaan dimuktamadkan.Jelas Timbalan Perdana Menteri, Datuk Seri Dr Ahmad Zahid Hamidi, sekiranya MRSM berbayar diwujudkan, tiada dana kerajaan akan digunakan sebaliknya akan dibiayai menerusi institusi kewangan.

(Timbalan Perdana Menteri, Datuk Seri Dr Ahmad Zahid Hamidi)

"Dalam perancangan kami, kami tidak akan menggunakan peruntukan daripada kerajaan, sebaliknya kita akan menggunakan pendekatan inisiatif pembiayaan swasta (PFI). Kita akan bekerjasama dengan insitusi kewangan untuk pembiayaan.

"Dalam hal ini, kita mesti keluar dari kepompong dan berfikir tanpa kotak, bukan hanya sekadar luar kotak untuk melaksanakan.

"Saya yakin ini adalah pendekatan MARA khususnya untuk menyantuni permasalahan yang dihadapi mereka yang berminat tetapi tidak mempunyai peluang untuk anak-anak mereka masuk ke MRSM  cara biasa, katanya pada sesi Waktu Pertanyaan-Pertanyaan Menteri (MQT) di Dewan Rakyat.Menjawab soalan tambahan Ahli Parlimen Muar, Syed Sadiq Syed Abdul Rahman, beliau juga turut memaklumkan tiada tanah rakyat miskin yang akan digunakan untuk pembangunan MRSM berkenaan.Pada masa, perbincangan dengan Persatuan Ibu Bapa dan Guru (PIBG) juga akan diadakan bagi membincangkan kos pembayaran agar tidak membebankan golongan B40.


Banjir: Kurang 1,000 penduduk terjejas di Johor

BATU PAHAT, 23 Mac- Penduduk terjejas banjir di Johor semakin berkurang dengan jumlah terkini iaitu seramai 973 orang daripada 269 keluarga, setakat pukul 7.00 pagi tadi.

Portal Bencana Agensi Pengurusan Bencana Negara (NADMA) memaklumkan, kesemua penduduk terjejas berkenaan masih berlindung di lapan pusat pemindahan sementara (PPS) di daerah Batu Pahat.Jumlah itu sedikit menurun berbanding 1,000 orang daripada 275 keluarga yang direkodkan pada pukul 12.00 tengah malam tadi.Dalam pada itu, Exco Hal Ehwal Agama Islam Johor, Mohd Fared Mohd Khalid berkata, PPS yang masih beroperasi akan ditambah baik bagi tujuan ibadat solat fardhu dan solat sunat terawih termasuk penyediaan khemah khas.Tambah beliau, pihak pejabat kadi daerah pula akan menyediakan imam serta bilal untuk memimpin solat fardhu dan terawih."Usaha memberikan keselesaan kepada penghuni PPS ditekankan dan soal keperluan beribadah tidak boleh dilengahkan. Bahkan, saya difahamkan kerajaan negeri juga akan menyediakan tambahan juadah berbuka dan sahur supaya mereka rasa gembira walaupun tidak berada di rumah sendiri," katanya kepada media selepas menghadiri Majlis Cerapan Rasmi Hilal Ramadan di Pontian.


Gempa bumi sederhana gegar rantau kepulauan Filipina

KUALA LUMPUR, 23 Mac- Gempa bumi sederhana berukuran 5.1 magnitud melanda rantau kepulauan Filipina, pagi tadi.Jabatan Meteorologi Malaysia (MetMalaysia) memaklumkan gempa bumi pada pukul 7.32 pagi itu berpusat di 146 kilometer (km) utara dari Laoag City pada kedalaman 56 km.Bagaimanapun, tiada ancaman tsunami kepada Malaysia.


Cadangan MRSM berbayar, kos haji tumpuan Dewan Rakyat hari ini

KUALA LUMPUR, 23 Mac- Cadangan mewujudkan Maktab Rendah Sains Mara (MRSM) berbayar kepada golongan yang berkemampuan dijangka dibangkitkan di mesyuarat Dewan Rakyat hari ini.Menurut Aturan Urusan Mesyuarat di laman rasmi Parlimen, Syed Saddiq Syed Abdul Rahman (PH-Muar) bertanyakan Menteri Kemajuan Desa dan Wilayah mengenai perkara itu pada sesi Waktu Pertanyaan-Pertanyaan Menteri (MQT) sejurus sidang Dewan Rakyat bermula pada 10 pagi.Syed Saddiq ingin mengetahui mengenai proses dan sumber pendanaan untuk membina MRSM berbayar serta proses pemilihan pelajar bagi kemasukan ke sekolah berkenaan.Turut menarik perhatian, persoalan mengenai asas pertimbangan kerajaan meletakkan kos perbelanjaan jemaah haji berdasarkan kategori pendapatan B40, M40 dan T20 yang dibangkitkan Datuk Ahmad Saad @ Yahaya (PN-Pokok Sena) kepada Perdana Menteri.

Pada sesi soal jawab lisan, Datuk Dr Alias Razak (PN-Kuala Nerus) meminta Menteri Kesihatan menyatakan sama ada kerajaan mempunyai perancangan untuk membina parkir bertingkat di seluruh hospital kerajaan bagi menyelesaikan isu kekurangan tempat letak kereta yang kritikal.Datuk Seri Dr Wee Ka Siong (BN-Ayer Hitam) pula bertanyakan Menteri Dalam Negeri mengenai bilakah pindaan Perlembagaan Persekutuan dapat dibuat bagi membolehkan anak yang dilahirkan di luar negara oleh wanita warganegara Malaysia yang berkahwin dengan warga asing, diberi kewarganegaraan automatik.Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa.- BERNAMA


Tidak perlu Akta Hasutan terhadap Mahathir - Saifuddin

SHAH ALAM, 23 Mac - Tiada keperluan untuk mengambil tindakan mengikut Akta Hasutan 1948 terhadap kritikan dibuat bekas Perdana Menteri, Tun Dr Mahathir Mohamed terhadap kerajaan.

Menteri Dalam Negeri, Datuk Seri Saifuddin Nasution Ismail bagaimanapun berkata pihaknya menyerahkan perkara itu kepada Polis Diraja Malaysia (PDRM) untuk melakukan penilaian serta tindakan sewajarnya sekiranya perlu.

Katanya, setiap individu bebas memberi pandangan asalkan tidak melampaui batas.

"Paling penting saya ulangi, siapa pun boleh bagi pandangan tetapi jangan sampai melampaui batas sehingga berkait dengan Institusi Raja, sentimen kaum dan agama," katanya kepada pemberita selepas Program Townhall Ikon Madani (IKON) di Universiti Teknologi MARA (UiTM), di sini, semalam.

Beliau berkata demikian sebagai mengulas kenyataan Ketua UMNO Bahagian Padang Rengas, Datuk Seri Mohamed Nazri Abdul Aziz yang menggesa kerajaan mengambil tindakan mengikut Akta Hasutan 1948 berikutan kritikan lantang bekas Perdana Menteri itu.

Terdahulu 2,000 pelajar UiTM dan Universiti Pertahanan Awam Nasional (UPNM) menyertai program anjuran Yayasan Prihatin Nasional (PRIHATIN) dengan kerjasama Majlis Agama Islam Wilayah Persekutuan (MAIWP) dan DXN Holdings Berhad.

Program IKON adalah program inisiatif PRIHATIN berkonsepkan bual bicara yang menyasarkan pelajar baharu dan bakal graduan di institusi pendidikan tinggi.


Tambah baik PPS untuk solat fardu, tarawih

PONTIAN, 23 Mac - Baki Pusat Pemindahan Sementara (PPS) di Batu Pahat yang masih beroperasi akan ditambah baik bagi tujuan solat fardu dan solat sunat tarawih.

Ini termasuk penyediaan khemah khas di kawasan PPS tersebut.

Pengerusi Jawatankuasa Hal Ehwal Agama Islam Johor, Mohd Fared Mohd Khalid berkata pihak pejabat kadi daerah pula akan menyediakan imam serta bilal untuk memimpin solat fardu dan solat sunat tarawih.

Manakala Pihak Berkuasa Tempatan (PBT) akan menyediakan khemah sementara khas.

"Usaha ini memberi keselesaan kepada penghuni di PPS. Memang kita tekankan dan kita tidak boleh lengahkan tentang keperluan beribadah terutama untuk solat tarawih.

"Saya difahamkan kerajaan negeri juga akan menyediaan tambahan juadah berbuka dan sahur supaya mereka ini rasa gembira walaupun tidak berada di rumah sendiri,"katanya ketika ditemui pemberita selepas menghadiri Majlis Cerapan Rasmi Hilal Ramadan, di sini, semalam.

Tambah Faredm, kira-kira 10 PPS akan terlibat dalam menjalankan ibadah solat tarawih berikutan paras air banjir yang lambat surut.


28 panel pakar dilantik bantu KPKT sumbang kepakaran

KUALA LUMPUR, 23 Mac - Seramai 28 panel pakar (POE) dilantik bagi menyumbang kepakaran masing-masing dalam membantu Kementerian Pembangunan Kerajaan Tempatan (KPKT) memantapkan penyampaian perkhidmatan berkualiti kepada rakyat.Menteri Pembangunan Kerajaan Tempatan, Nga Kor Ming berkata kesemua yang dilantik terdiri daripada mereka yang berlatar belakangkan pelbagai bidang seperti perumahan, kewangan, ekonomi, kebombaan dan pembinaan.Katanya, ahli-ahli POE yang dilantik diharap dapat memberikan khidmat nasihat dan cadangan penambahbaikan serta solusi untuk menangani pelbagai isu dan cabaran yang mendatang.

'Saya percaya dengan khidmat dan nasihat, kita boleh melakar dasar yang lebih komprehensif dan berdaya maju. Saya difahamkan panel pakar yang bakal dipengerusikan oleh Tan Sri Khairul Adib ini saya sarankan supaya mereka tahun ini lebih aktif dan bermesyuarat sekurang-kurangnya empat kali setahun supaya mereka dapat mencari masalah dan memberi pandangan mereka bagaimana boleh membantu kementerian menyelesaikan masalah rakyat," katanya.Beliau berkata demikian kepada pemberita selepas Majlis Penyerahan Watikah POE KPKT siri 1/2023 di sini, semalam.Panel berkenaan akan dipengerusikan oleh Nga sendiri dan Pengerusi ganti disandang oleh bekas Ketua Pengarah Perkhidmatan Awam, Tan Sri Mohd Khairul Adib Abd Rahman.


Negara anggota OIC digesa banteras Islamofobia - PM

ARAB SAUDI, 22 Mac- Malaysia menggesa negara-negara anggota Pertubuhan Kerjasama Islam (OIC) mengambil langkah tegas dalam membanteras Islamofobia.Perdana Menteri, Datuk Seri Anwar Ibrahim berkata sebarang tindakan kebencian dan keganasan terhadap individu berdasarkan agama atau kepercayaan, tidak boleh sesekali dibiarkan.Beliau memaklumkan perkara itu kepada Setiausaha Agung OIC – Hissein Brahim Taha.

(Perdana Menteri, Datuk Seri Anwar Ibrahim)

"Islamophobia, Islamiphioa sikap melampau benci anti islam, yang tidak munasabah tidak siuman kerana ambil sikap benci terhadap semua penganut islam, pandang rendah dan hina agama dan pegangan umat. Kita nyatakan harus ada kesediaan ke peringkat antarabangsa," katanya. Beliau memaklumkannya pada sidang media selepas menerima kunjungan hormat Hissein Brahim Taha bersama delegasinya di Mekah, Arab Saudi. Jelas Datuk Seri Anwar lagi, Malaysia dan Turkiye akan melaksana kerjasama konstruktif dalam mengekang Islamofobia. Pendekatan khusus akan diguna pakai bagi meningkatkan kefahaman mengenai ajaran Islam sebenar.


KPDN cadang perkenalkan Wakaf Rahmah

KUALA LUMPUR, 22 Mac- Kementerian Perdagangan Dalam Negeri dan Kos Sara Hidup (KPDN) menyeru lebih banyak penyertaan syarikat berasaskan textile terlibat dalam "Inisiatif Payung Rahmah" Antaranya adalah syarikat pengeluar pakaian sekolah dan busana pengantin.Menterinya, Datuk Seri Salahuddin Ayub berkata setakat ini hanya syarikat pengeluar pakaian harian dan baju raya yang terlibat di seluruh negara.

(Menteri Perdagangan Dalam Negeri dan Kos Hidup, Datuk Seri Salahuddin Ayub)

"Saya mula berfikir insyaallah akan datang lebih banyak lagi industri textile ini akan buat libat urus supaya mereka akan dapat libatkan yang penting seperti mana baju sekolah untuk musim persekolahan perkahwinan pakej perkahwinan dan pertunangan akan juga saya lihat nanti ada pakej-pakej rahmah masih boleh ditawarkan kepada rakyat dalam negara kita,"katanya.Tambah beliau, selepas kejayaan beberapa siri "Inisiatif Payung Rahmah" KPDN turut bercadang memperkenalkan "Wakaf RAHMAH' tidak lama lagi.Beliau berkata demikian kepada media selepas merasmikan Majlis Pelancaran Jualan RAHMAH di Ibunegara.


Umat Islam di Malaysia mula puasa esok

KUALA LUMPUR, 22 Mac - Umat Islam di Malaysia akan mula menunaikan ibadah puasa pada Khamis, 23 Mac, demikian diumumkan Penyimpan Mohor Besar Raja-Raja, Tan Sri Syed Danial Syed Ahmad.Tarikh permulaan puasa bagi negeri di seluruh Malaysia ditetapkan menurut perintah Yang di-Pertuan Agong selepas diperkenan Duli-Duli Yang Maha Mulia Raja-Raja.Pengumuman ringkas tersebut disiarkan secara langsung menerusi Radio Televisyen Malaysia (RTM).

(Umat Islam akan mula menunaikan ibadah puasa pada Khamis, 23 Mac 2023)

Pejabat Penyimpan Mohor Besar Raja-Raja menetapkan tarikh melihat anak bulan Ramadan bagi menetapkan permulaan puasa untuk umat Islam di Malaysia ialah pada hari ini, 22 Mac, bersamaan 29 Syaaban 1444 Hijrah.Jawatankuasa berkenaan melihat anak bulan Ramadan di 29 lokasi terpilih di seluruh negara.Majlis Raja-Raja mempersetujui cara menetapkan tarikh permulaan puasa adalah berdasarkan Rukyah dan Hisab.


Kempen Mari Beli Lokal Ramadan dan Raya sasar jualan RM2.5 juta

(Menteri Pembangunan Usahawan dan Koperasi Datuk Ewon Benedick berucap pada Majlis Pelancaran Mari Beli Lokal Ramadan dan Raya hari ini/ Foto BERNAMA)

KUALA LUMPUR, 22 Mac - Sejumlah RM2.5 hasil jualan disasarkan dalam Kempen Mari Beli Lokal Ramadan dan Raya bermula sepanjang bulan Ramadan dengan penyertaan hampir 1,000 usahawan tempatan.Ia menawarkan lebih 800 produk makanan, minuman, pakaian, produk kecantikan dan kraftangan dari seluruh negara termasuk Sabah dan Sarawak.Menteri Pembangunan Usahawan dan Koperasi, Datuk Ewon Benedick berkata kempen yang berlangsung di platform e-dagang MyMall tersebut bertujuan memberi sokongan terhadap produk dan perkhidmatan perusahaan mikro, kecil dan sederhana (PMKS) tempatan.Pihak kementerian komited untuk memastikan peningkatan sebanyak 20 peratus usahawan tempatan yang mengunakan platform e-dagang MyMall tersebut.

(Menteri Pembangunan Usahawan dan Koperasi, Datuk Ewon Benedick melawat Malaysia Grand Bazaar pada Majlis Pelancaran Mari Beli Lokal Ramadan dan Raya, hari ini/ Foto BERNAMA)

"Kita menyasarkan penyertaan 1,000 orang usahawan yang akan menjual produk masing-masing secara 'online' di platform Mymall ini dan kita menyasarkan jualan mereka sebanyak RM2.5 juta di dalam kempen ini sepanjang bulan Ramadan," kata beliau pada sidang media selepas melancarkan Mari Beli Lokal Ramadan dan Raya, di sini hari ini.  Usahawan tempatan disaran untuk memanfaatkan dan melibatkan diri dalam kempen tersebut kerana ia bukan sekadar platform e-dagang, malah pembangunan ekosistem keusahawanan bersepadu yang turut menawarkan khidmat latihan, pembiayaan dan pemasaran secara percuma.Platform e-dagang My Mall yang dibangunkan Oktober tahun lepas kini mempunyai kira-kira 7,000 usahawan dengan 900 produk.


Perubahan waktu operasi Rapid Rail sempena Ramadan

KUALA LUMPUR, 22 Mac - Sepanjang bulan Ramadan, pihak prasarana telah menyelaraskan operasi waktu-waktu puncak bagi perkhidmatan rel (LRT, MRT dan KL Monorail) dan bas untuk memudahkan pengguna bagi berbuka puasa.Waktu Operasi Rapid Rail bermula 30 minit lebih awal daripada biasa iaitu mulai pukul 6.30 pagi hingga 9.30 pagi berbanding waktu sekarang iaitu 7.00 pagi hingga 9.30 pagi.Waktu puncak petang pula akan bermula pukul 4.00 petang hingga 8.00 malam berbanding 5.00 petang hingga 7.30 petang waktu sekarang.Bagi perkhidmatan Rapid Bus di Lembah Klang, Pulau Pinang dan Kuantan, termasuk bas-bas perantara MRT, operasi waktu puncak pagi adalah dari pukul 6.30 pagi sehingga 9.30 pagi manakala waktu puncak petang adalah dari pukul 4.00 petang hingga 8.00 malam.

Selain itu, Prasarana Integrated Development Sdn Bhd (PRIDE) akan membuka bazar Ramadhan di lima (5) stesen LRT iaitu stesen LRT Pasar Seni, LRT Damai, LRT Sri Rampai, LRT Putra Heights dan LRT Ampang bermula pukul 3.30 petang hingga 7.30 malam.


Asyraf Wajdi dilantik Setiausaha Agung UMNO, ganti Ahmad Maslan

KUALA LUMPUR, 22 Mac - Bekas Ketua Pemuda UMNO Datuk Asyraf Wajdi Dusuki dilantik sebagai Setiausaha Agung UMNO yang baharu, menggantikan Datuk Seri Ahmad Maslan.Perkara itu diumumkan Presiden UMNO Datuk Seri Ahmad Zahid Hamidi, pada sidang media selepas mempengerusikan Mesyuarat Majlis Tertinggi (MT) UMNO 2023-2026 yang pertama, di Menara Dato’ Onn, Pusat Dagangan Dunia di sini. Pada sidang media itu, Timbalan Perdana Menteri turut mengumumkan pelantikan Datuk Seri Azalina Othman Said sebagai Ketua Penerangan UMNO menggantikan Isham Jalil, manakala Datuk Seri Tengku Adnan Tengku Mansor kekal sebagai Bendahari Agung UMNO.Pelantikan mereka dipersetujui dalam mesyuarat yang turut melantik 13 Ahli MT baharu serta Pengerusi Badan Perhubungan UMNO Negeri.

Antara yang dilantik sebagai MT ialah Tan Sri Shahrizat Abdul Jalil, Tan Sri Mohamad Fatmi Che Salleh, Datuk Ahmad Ismail, Datuk Nur Jazlan Mohamed dan Datuk Seri Dr Mohd Shafei Abdullah.Turut dilantik sebagai MT ialah Datuk Hasmuni Hassan, Datuk Mohd Hasnol Ayub, Datuk Mohd Faizal Ramli, Datuk Mohd Ariff Abdul Majid, Datuk Seri Jailani Johari, Datuk Norliza Abdul Rahim, Mohd Hairi Mas Shah dan Siti Sokhleha Nordin.Mengenai barisan senarai Pengerusi Badan Perhubungan UMNO Negeri, Ahmad Zahid mengumumkan pelantikan Datuk Seri Johari Abdul Ghani bagi Wilayah Persekutuan, Datuk Megat Zulkarnain Omardin (Selangor), Datuk Rozabil Abd Rahman (Perlis), Datuk Seri Mahdzir Khalid (Kedah), Datuk Seri Saarani Mohamad (Perak) dan Datuk Seri Wan Rosdy Wan Ismail (Pahang)."Dengan pelantikan barisan baharu ini, kami berazam untuk menterjemahkan lima hala tuju yang telah saya gariskan, ketika membentangkan ucapan dasar dalam Perhimpunan Agung UMNO yang lalu," katanya.Ahmad Zahid berkata menjadi keutamaan parti, untuk bersama menghadapi enam Pilihan Raya Negeri, selain memperkasakan perpaduan dan penyatuan dalam saf kepimpinan UMNO yang baharu di semua peringkat."Kita berazam untuk mengubah jentera pilihan raya ke arah pendigitalan dan perkara ini akan diperincikan dan diumumkan nanti. Paling penting pimpinan sekarang ini mendukung Kerajaan Perpaduan,”"katanya.Sementara itu, UMNO menerusi satu kenyataan menzahirkan kebimbangan sentimen permainan kaum dan agama yang terus menular, dan menggesa kerajaan mengambil tindakan tegas bagi membendung fenomena yang boleh merosakkan keharmonian negara."UMNO beriltizam untuk membantu kerajaan melalui wakil-wakil parti dalam Kerajaan untuk menangani isu peningkatan kos sara hidup yang dihadapi rakyat," menurut kenyataan itu.


Harga petrol, diesel kekal bagi tempoh 23-29 Mac

KUALA LUMPUR, 22 Mac - Harga runcit petrol RON97 dan RON95 serta diesel kekal tidak berubah bagi tempoh 23 hingga 29 Mac.Dalam satu kenyataan, Kementerian Kewangan (MOF) memaklumkan harga RON97 kekal pada RM3.35 seliter, RON95 (RM2.05) dan diesel (RM2.15).

"Bagi melindungi pengguna daripada kenaikan harga minyak dunia, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk berkenaan meningkat melebihi harga siling semasa," menurut kenyataan tersebut, hari ini.Menurut MOF, kerajaan akan terus memantau harga minyak mentah dunia dan mengambil langkah sewajarnya bagi memastikan kebajikan dan kesejahteraan rakyat.


Banjir Johor, NADMA salur bantuan kepada ketua isi rumah

BATU PAHAT, 22 Mac- Agensi Pengurusan Bencana Negara (NADMA) akan menyalurkan bantuan kepada semua ketua isi rumah terkesan banjir di Johor, dalam waktu terdekat. Bantuan ihsan berkenaan menggunakan peruntukan Kumpulan Wang Amanah Bencana Negara (KWABN) yang disalurkan melalui kerajaan negeri dan juga semua pejabat daerah terlibat banjir di negeri itu. Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali berkata bantuan segera itu akan diberikan kepada empat kategori penduduk terjejas banjir yang mendapat pengesahan dan diperaku Jawatankuasa Pengurusan Bencana Daerah dan Jabatan Kebajikan Masyarakat (JKM). "Untuk setiap isi rumah yang terkesan sebanyak RM1,000, kedua wang ihsan kematian, bagi setiap kematian sebanyak RM10,000, ada dua lagi bantuan tambahan bantuan keperluan asas RM2,500 dan akhir adalah bantuan baik pulih kecil rumah sehingga RM5,000. Ini antara bantuan melibatkan peruntukan wang amanah bencana negara," katanya.

Beliau berkata demikian selepas menyampaikan bantuan kepada penduduk terjejas banjir di Sekolah Kebangsaan Seri Telok, di sini hari ini.Penduduk terjejas banjir yang tidak berpindah, nama penerima layak akan disenaraikan sebelum disahkan.Manakala penerima di PPS diagih berpandu kepada kod daftar JKM di PPS terlibat.Armizan turut berharap kerajaan Johor dan pejabat-pejabat daerah terlibat memastikan bantuan wang ihsan RM1,000 dapat diagihkan  kepada setiap isi rumah terjejas banjir secepat mungkin.


KUALA TERENGGANU, 22 Mac- Menjelang kedatangan bulan Ramadan yang dijangka esok.Ketika beberapa bekalan asas makanan utama dilaporkan mengalami sedikit peningkatan harga sejak awal tahun ini, harga menu makanan dan minuman yang dijual di Bazar Ramadan di daerah Kuala Terengganu dijangka mampu dikekalkan seperti tahun lepas, atau sekurang-kurangnya masih berada di paras harga patut.Pengerusi Persatuan Penjaja dan Peniaga Kecil Melayu Terengganu, Zakaria Yusof berkata beberapa langkah telah pun diambil bagi membantu mengurangkan kos ditanggung para penjaja, termasuklah dari segi kadar penyewaan dan pengkongsian khemah jualan.Selain membantu peniaga makanan mengekalkan harga berpatutan mereka juga mampu menawarkan harga Menu Rahmah seperti disyorkan kerajaan."Kita ada bercakap dengan peniaga yang menjual nasi baru-baru ni. Dia kata insya-Allah mereka akan buat cara begitu juga. Mungkin ada Menu Rahmah juga. Seketul daging, sayur dengan kuah. Nak tambahan, mungkin harga berbezalah. Kalau macam menu dia ikan satu ekor, ataupun daging,.. dengan sayur tu mungkin RM5."Kalau dia ambil ikan keli ke, ikan kering ke, telur ke, mungkin ada tambahan di situ. Menu Rahmah memang ada. Memang kita syorkan ahli-ahli kita buat untuk Menu Rahmah," kata Zakaria selepas menghadiri Majlis Penyerahan Cek Skim Pembiayaan Bazar Ramadan di Dewan Konvensyen Yayasan Pembangunan Usahawan di sini.Sementara itu, tinjauan kru RTM ke beberapa lokasi Bazar Ramadan berhampiran pusat bandar Kuala Terengganu mendapati khemah-khemah sudah pun siap dipasang dan terdapat juga peniaga yang sedang berkemas mengisi ruang tapak perniagaan masing-masing.Setiap khemah yang disediakan ini akan menampung enam petak jualan, berbanding empat petak pada tahun lepas.

(Bazar Ramadan Kuala Terengganu tidak naikkan harga)


Paras air tiga empangan di Kedah stabil

ALOR SETAR, 22 Mac - Paras air tiga empangan di Kedah secara keseluruhan berada pada paras stabil.Lembaga Kemajuan Pertanian Muda (MADA) menerusi kenyataan memaklumkan, tiga empangan seliaan pihaknya itu belum kritikal dan berada pada paras mencukupi semasa musim kemarau."Setakat hari ini, jumlah takungan air di Empangan Pedu berada pada paras 83.89 peratus dan takungan air di Empangan Muda berada pada 72.13 peratus."Manakala takungan air di Empangan Ahning berada pada paras 98.16 peratus," kata kenyataan itu.

Media melaporkan sebelum ini, berikutan fenomena La Nina yang membawa kemarau berpanjangan di utara tanah air ketika ini masalah bekalan air di Kedah tidak sampai ke tahap krisis meskipun terjejas.


ALOR SETAR, 22 Mac- Sempena dengan Ramadan tahun ini, Radio Malaysia Kedahfm kembali menyiarkan Program Kuliah Ramadan dengan kerjasama Polis Diraja Malaysia (PDRM).Setelah 14 tahun bersiaran program ini terhenti bersiaran selama dua tahun sejak 2020 akibat pandemik COVID-19 yang melanda seluruh negara.Program kuliah ini disiarkan menerusi Kedahfm pada pukul 1.45 tengah hari selama 45 minit secara langsung bermula Ahad ini hingga 20 April.Kuliah disampaikan oleh Mufti Kedah Datuk  Fadzil Awang, Ustaz Datuk Kazim Elias, Ustaz Roslan Che Ros dan lain-lain.Pengarah Penyiaran RTM Kedah, Sharimah Abu Bakar berkata Kuliah Ramadan RTM Kedah merupakan medium penyampaian ilmu agama oleh barisan penceramah terpilih dengan tajuk bersesuaian disiarkan secara langsung menerusi Radio Malaysia Kedahfm dan laman Facebook RTM Kedah.Kuliah disampaikan di Masjid Jamek NurFadzilat, Ibu Pejabat Polis IPK Kedah.

(Sharimah berkata Program Kuliah Ramadan RTM Kedah kembali bersiaran)

"Program ini merupakan program tahunan yang kita jayakan. Ia mengisi slot Raudah Sakinah yang memang menjadi kegemaran peminat Radio Malaysia Kedahfm. Jadi kami sangat berterima kasih kepada pihak PDRM Kedah kerana masih sudi bekerjasama hampir setiap tahun dan juga mengharapkan penonton dan pendengar Radio Malaysia Kedahfm terus setia sepanjang bulan Ramadan" kata Sharimah.

Sementara itu Ketua Cawangan Khas PDRM Kedah, SAC Misnon Abu dalam ucapannya berkata program kuliah ini memberi pendedahan dan pendekatan ilmu agama kepada warga PDRM Kedah bagi meningkatkan integriti dan jati diri mereka.Beliau ditemui selepas merasmikan Program Kuliah Ramadan Kedahfm di IPK Alor Setar, Kedah .Program itu diterbitkan oleh DJ Nazri Mohd Nasir dan dibantu oleh DJ Faizal Zainalabidin.


Polis cari saksi bantu perbicaraan

KEDAH, 22 Mac- Polis Daerah Kuala Muda, Sg Petani, Kedah sedang mengesan seorang saksi untuk hadir diri perbicaraan di Mahkamah Tinggi Alor Setar. Ketua polis daerah itu, ACP Zaidy Che Hassan berkata saksi tersebut seorang lelaki dikenali Naing Lin, 38 tahun memiliki kad UNHCR bernombor 3 5 4 3 -1 0 C 0 5 7 9 1.

(Ketua polis daerah Kuala Muda, Sg Petani, Kedah, ACP Zaidy Che Hassan)

Beliau dipercayai warga Myanmar perlu hadir ke mahkamah bagi menjadi saksi kes dibawah sekysen 39B(1)(a) Akta Dadah Berbahaya  1952.Alamat terakhir saksi di nombor 913B Kampung Batu 2, Jalan Kuala Ketil, Sg Petani. Anda yang mempunyai maklumat boleh menghubungi Inspektor Nurfatinah Hashim di talian 04-4299222  atau ditalian 018-3320822 atau berhubung mana-mana balai polis berdekatan.


Banjir di Batu Pahat semakin pulih

JOHOR BAHRU, 22 Mac - Keadaan banjir di Batu Pahat semakin pulih dengan jumlah penduduk terjejas terus berkurangan kepada 1,813 orang setakat pukul 4 petang, berbanding 2,540 orang pada pukul 8 pagi tadi. Menerusi kenyataan, Jawatankuasa Pengurusan Bencana Negeri (JPBN) memaklumkan tiga pusat pemindahan sementara (PPS) ditutup iaitu Dewan Orang Ramai Parit Yaani, Sekolah Agama Sri Tanjung dan Sekolah Kebangsaan Sri Tanjung, susulan banjir telah surut sepenuhnya di kawasan berkenaan.Seramai 490 keluarga ditempatkan di 17 PPS yang masih beroperasi setakat ini.

JPBN turut memberitahu tiada sungai yang direkodkan berada pada paras bahaya setakat ini. Cuaca di tujuh daerah diramalkan cerah petang ini namun Johor Bahru, Pontian dan Kluang dijangka hujan.


22 kafeteria UMT teruskan Menu Rahmah

KUALA NERUS, 22 Mac - Universiti Malaysia Terengganu (UMT) akan meneruskan Menu Rahmah di 22 kafeterianya sepanjang Ramadan ini, yang memanfaatkan 4,144 penuntutnya. Timbalan Naib Canselor Hal Ehwal Pelajar dan Alumni UMT, Profesor Madya Dr Mohd Izani Mohd Zain berkata sejak dilancarkan 19 Febuari lalu Menu Rahmah mendapat sambutan yang amat baik.Bukan sahaja penuntut di dalam kampus itu, malah penuntut UMT yang tinggal di luar juga boleh menikmatinya."Istimewanya di UMT Menu Rahmah ini kita kekalkan sempena bulan Ramadan, jadi pelajar UMT tidak perlu risau, mereka boleh mendapatkan harga makanan harga Menu Rahmah jadi ini juga akan dapat membantu mereka untuk mereka memberi fokus kepada akademik, sebab kita tahu di UMT sesi baru baru saja bermula jadi, dengan ada Menu Rahmah di bulan Ramadan kerana kita tawarkan harga yang sangat istimewa harga Rahmah kita," kata Dr Mohd Izani, di sini."Membantu pelajar banyak, Semua air dijual dengan harga RM1. Rancangan Ramadan ini kami buka kedai sampai sahur," menurut peniaga, Hasmah Abd Ghani.

(Dr Mohd Izani ditemui RTM selepas meninjau pelaksanaanMenu Rahmah serta menyantuni penuntut, di kafeteria Abdul Rahman Limbong)

Penuntut UMT yang ditemui sangat menyambut baik pelaksanaan Menu Rahmah."Daripada segi komen Menu Rahmah ini bantu kami pelajar, kerana harga dia standard, kita boleh berbelanja dengan baik. Memang jimat sikit lah," Penuntut Jurusan Sains Akuakultur, Azri Hamid. "Tetapi apa yang saya percaya sedikit sebanyak dapat membantu meringkan beban lah daripada pelajar luar kampus atau pun dalam kampus yang mane bersama kafeteria dalam kolej ini saya yakin dapat meringankan beban pelajar sedikit sebanyak," Majlis Perwakilan Pelajar UMT, Mohd Hisyamudin Razali.Sepanjang Ramadan ini juga Pusat Islam Sultan Mahmud (PISM) turut menyediakan iftar kepada semua penuntut.


JAWI siasat acara “Thai Hot Guy”

KUALA LUMPUR, 22 Mac- Jabatan Agama Islam Wilayah Persekutuan (JAWI) telah diarahkan untuk bekerjasama dengan pihak berkuasa bagi menjalankan siasatan berhubung penganjuran acara yang melibatkan kumpulan yang dikenali sebagai “Thai Hot Guy”.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar menerusi satu kenyataan berkata penganjuran acara yang akan berlangsung di sebuah kelab di ibu negara itu adalah bertentangan dengan ajaran Islam serta tatasusila masyarakat.

(Menteri di Jabatan Perdana Menteri (Hal Ehwal Agama)Datuk Dr Mohd Na'im Mokhtar)

"Jabatan Perdana Menteri (Hal Ehwal Agama) telah menerima laporan serta maklum balas masyarakat berkaitan penganjuran pembukaan sebuah kelab yang melibatkan kumpulan itu."Penganjuran acara berkenaan amat mendukacitakan serta tidak bertanggungjawab, apatah lagi dalam suasana umat Islam menyambut ketibaan bulan Ramadan yang dipenuhi dengan kemuliaan", katanya.Menurutnya, tiada kompromi bagi mereka yang melakukan sebarang perbuatan yang bertentangan dengan ajaran Islam serta undang-undang yang sedang berkuatkuasa.


Korea Utara lancar peluru berpandu di Laut Kuning

PYONGYANG, 22 Mac- Korea Utara melancarkan peluru berpandu balistik jarak dekat ke arah Laut Kuning pada 9 Mac lalu, menurut tentera Korea Selatan.Peluru berpandu itu ditembak kira-kira pukul 6.20 petang waktu tempatan dari Nampo.Awal minggu ini, Korea Utara mengeluarkan ancaman bahawa sebarang tindakan menembak jatuh peluru berpandu ujiannya adalah sebagai pengisytiharan perang susulan latihan ketenteraan bersama yang dijalankan antara Amerika Syarikat dan Korea Selatan.Amerika Syarikat dan Korea Selatan mengadakan latihan ketenteraan berskala besar yang digelar "Perisai Kebebasan" bermula 13 hingga 23 Mac ini.Latihan tersebut mendapat kecaman hebat dari Korea Utara, termasuk mengancam untuk melancarkan peluru berpandu dan senjata nuklear. -Reuters


Bank Rakyat, PUJB diminta beri keutamaan kepada peniaga terjejas banjir

JOHOR BAHRU, 22 Mac- Kerajaan Johor meminta Bank Rakyat dan Perbadanan Usahawan Johor (PUJB) memberi keutamaan pinjaman kepada peniaga-peniaga terjejas banjir, menerusi program BRJohorNiaga. Menteri Besar, Datuk Onn Hafiz Ghazi berkata keutamaan perlu diberikan kepada mereka yang tinggal di daerah-daerah paling terjejas.Kerjasama daripada kedua-dua institusi kewangan itu penting untuk membantu peniaga yang susah dan terkesan teruk disebabkan banjir yang melanda Johor, 28 Februari lalu."Saya juga nak maklumkan jangan kita lupa dalam kita nak mengejar, nak kembangkan perniagaan masing-masing, ramai lagi yang sedang susah di luar sana. "Nak berkongsi bahawa Kerajaan Negeri sedang melakukan semua yang termampu untuk mengurangkan mereka yang menjadi mangsa banjir," katanya.

(Menteri Besar Johor, Datuk Onn Hafiz Ghazi)

Beliau berkata demikian semasa berucap pada Program Pelancaran Pembiayaan BRJohorNiaga, di sini hari ini.Pada program itu, pengusaha mikro dan perusahaan kecil ditawarkan membayar faedah pinjaman hanya kurang tiga peratus.


Bomba ingatkan peniaga bazar Ramadan tidak halang laluan

SEREMBAN, 22 Mac - Penganjur bazar Ramadan di Negeri Sembilan diingatkan untuk memastikan para peniaga tidak menghalang laluan sehingga boleh mengganggu respons masa pihak bomba untuk ke lokasi kecemasan.Pengarah Jabatan Bomba dan Penyelamat Malaysia (JBPM) Negeri Sembilan, Abdul Khair Osman berkata penganjur juga perlu mengelakkan peniaga untuk berniaga ataupun meletakkan gerai di lokasi terdapatnya laluan kecemasan dan pili bomba. "Kita menerima bulan Ramadan ini maka sudah tentu lah kehidupan manusia di rumah pun bertukar, dulu masak waktu petang, sekarang ini waktu subuh pagi. Kita fokus kepada waktu-waktu tersebut kerana biasanya berlaku kebakaran. Jadi kita bersiap-sedialah dan kita ambil maklum perkara dan juga semasa persediaan Hari Raya beberapa aktiviti yang kita dah tekankan iaitu rondaan dan juga kempen kepada semua masyarakat untuk kita pastikan bahawa keselamatan kebakaran dan juga apa-apa insiden dapat kita bendung dalam keadaan segera," kata beliau selepas merasmikan Majlis Perhimpunan Bulanan JBPM di Balai Bomba dan Penyelamat Seremban 2, di sini.

(Pengarah Jabatan Bomba dan Penyelamat Malaysia (JBPM) Negeri Sembilan, Abdul Khair Osman ditemu bual media selepas merasmikan Majlis Perhimpunan Bulanan JBPM di Balai Bomba dan Penyelamat Seremban 2)

Tambah Abdul Khair, pihak bomba akan melakukan pemantauan dan kempen bagi memastikan peniaga bazar Ramadan mematuhi peraturan ditetapkan bagi mengelakkan berlakunya kejadian tidak diingini.


KSN turun padang bantu misi pascabanjir

(Foto FB Tan Seri Datuk Seri Mohd Zuki Ali)

PUTRAJAYA, 22 Mac- Ketua Setiausaha Negara Tan Sri Mohd Zuki Ali hari ini turun padang membantu misi pascabanjir serta menyampaikan bantuan kepada mangsa banjir di Batu Pahat, Johor.Melalui hantaran di laman Facebook rasminya hari ini, Mohd Zuki memuat naik gambar-gambar penyerahan bantuan kepada mangsa banjir serta aktiviti membantu misi pascabanjir di daerah paling teruk terjejas dengan bencana itu.

Ketika turun padang, Mohd Zuki antaranya menyampaikan Sumbangan Rahmah Jabatan Perdana Menteri (JPM) di Klinik Desa Sri Menanti kepada 360 keluarga yang terjejas akibat banjir serta Bakul Rahmah Kementerian Perdagangan Dalam Negeri dan Kos Sara Hidup (KPDN) di Sekolah Kebangsaan Seri Sejati, Sri Medan, Batu Pahat.Beliau turut menyantuni Pasukan Sukarelawan Perkhidmatan Awam (PSPA) yang terdiri daripada Jabatan Bomba dan Penyelamat Malaysia (JBPM), Kementerian Pembangunan Kerajaan Tempatan dan Perbadanan Pengurusan Sisa Pepejal dan Pembersihan Awam (SWCorp) di Balai Raya Kampung Parit Yusof.“Saya menzahirkan rasa terima kasih kepada semua agensi kerajaan, sukarelawan penjawat awam yang berganding bahu membantu usaha memulihkan semula tempat-tempat yang terjejas. Semoga bantuan-bantuan ini dapat meringankan sedikit beban yang ditanggung oleh mereka,” katanya.Semalam, Perdana Menteri Datuk Seri Anwar Ibrahim melancarkan PSPA Pasca Banjir ke Johor yang disertai sebanyak 1,520 penjawat awam yang mewakili pelbagai kementerian, jabatan dan agensi kerajaan. Misi selama dua hari itu dikhususkan ke kawasan yang terjejas di sekitar daerah Batu Pahat.Anwar pada 17 Mac lepas mengarahkan semua jentera kementerian membantu misi pascabanjir di Johor dengan RM150 juta peruntukan tambahan telah disegerakan oleh Kementerian Kewangan.


19 sekolah di Batu Pahat masih beroperasi sebagai PPS

ISKANDAR PUTERI, 22 Mac- Sejumlah 52 sekolah di Johor dikenal pasti terjejas akibat banjir, sejak 28 Februari sehingga semalam.Manakala 187 sekolah telah dijadikan Pusat Pemindahan Sementara (PPS).Sehingga kini, 19 buah sekolah di Batu Pahat masih beroperasi sebagai PPS.EXCO Pendidikan, Penerangan dan Komunikasi Johor, Norlizah Noh berkata kerja baik pulih serta penyelenggaraan di sekolah terjejas melibatkan peruntukan RM2.363 juta daripada Kementerian Pendidikan, akan dimulakan minggu depan. RM500,000 pula disalurkan kerajaan negeri kepada sekolah yang mengalami kerosakan teruk di Segamat dan Batu Pahat."Namun demikian, kerusi dan meja guru yang rosak telah dalam tindakan Sektor Infrastruktur dan Perolehan di bawah Jabatan Pendidikan Negeri Johor. "Bahagian perolehan Kementerian Pendidikan (KPM) telah menurunkan waran perolehan aset sekolah dengan menggunakan peruntukan sedia ada bagi membuat perolehan penggantian aset khusus sekolah-sekolah terkesan banjir," katanya.

Beliau berkata demikian pada Persidangan Dewan Undangan Negeri (DUN) Johor di Bangunan Sultan Ismail, Kota Iskandar, di sini hari ini.Kerajaan juga katanya masih memberi kelonggaran kepada murid yang terlibat banjir, termasuk hadir ke sekolah tanpa seragam serta kelonggaran penyediaan alat-alat tulis dan buku.


Nelayan hilang, dikhuatiri lemas

TERENGGANU, 22 Mac- Seorang nelayan tempatan dikhuatiri lemas selepas dipercayai jatuh dari sebuah bot ketika sedang melakukan aktiviti menangkap ikan di perairan Pulau Tenggol, Dungun, malam tadi. Insiden tersebut berlaku kira-kira pukul 10.50 malam pada kedudukan tiga batu nautika dari Pulau Tenggol dan kira-kira 17 batu nautika dari Kuala Dungun. Ketua Polis daerah Dungun, Superintendan Baharudin Abdullah ketika dihubungi mengesahkan ada mangsa yang hilang dikenali sebagai Ismail Awang, 72, yang berasal dari Kampung Sura Hujung.

Baharudin Abdullah berkata, mangsa bersama tujuh lagi awak-awak termasuk dua orang anaknya telah turun ke laut pada hari Jumaat lalu dan dijangka akan pulang ke Kuala Dungun pada hari esok. Mangsa dikatakan terjatuh ke dalam laut ketika berada di atas bot tersebut dan saksi yang melihat kejadian tersebut bertindak cuba mencarinya namun gagal. Seorang dari warisnya yang mengetahui insiden kejadian itu kemudiannya membuat panggilan isteri mangsa pada pukul 2 pagi sebelum satu laporan polis dibuat di Ibu Pejabat Polis Daerah (IPD) Dungun, kira-kira pukul 3.30 pagi. Menurut Baharudin Abdullah,susulan laporan tersebut, satu Gerakan mencari mangsa oleh Komuniti Nelayan yang berada di sekitar lokasi telah dijalankan namun sehingga tengah hari tadi mangsa belum ditemui. Jelasnya, operasi mencari dan menyelamat pada hari ini melibatkan aset dari pihak Maritim Malaysia dan Komuniti Nelayan berhampiran di mana sektor pencarian melibatkan keluasan 5 batu persegi sekitar lokasi kejadian.


Acara sentuh sensitiviti umat Islam perlu dibatalkan

PUTRAJAYA, 22 Mac- Sebarang acara yang menyentuh sensitiviti umat Islam diminta dibatalkan.Demikian kata Menteri Dalam Negeri, Datuk Seri Saifuddin Nasution Ismail, susulan tular acara pembukaan sebuah kelab malam di ibu negara melibatkan lelaki berpakaian wanita.Tegasnya, acara berkenaan jika diteruskan boleh menimbulkan kegusaran khususnya dalam kalangan umat Islam yang bakal menyambut bulan Ramadan."Seeloknya acara seumpama itu tidak diteruskan sebab boleh mewujudkan keresahan. Umat Islam juga bakal menyambut Ramadan beberapa hari ini. Perlu ada sikap hormat-menghormati dalam masyarakat," katanya kepada pemberita di sini.Tambahnya, kementeriannya akan melakukan siasatan lanjut sebelum sebarang tindakan diambil ke atas penganjur.

(Tambahnya, kementeriannya akan melakukan siasatan lanjut sebelum sebarang tindakan diambil ke atas penganjur)


Perubahan waktu operasi HASiL sepanjang Ramadan

PUTRAJAYA, 22 Mac- Kaunter perkhidmatan Lembaga Hasil Dalam Negeri (HASiL) akan beroperasi dari 8 pagi hingga 4.30 petang, pada Isnin hingga Jumaat sepanjang bulan Ramadan tahun ini kecuali di Kedah, Kelantan, Terengganu dan Johor.Menerusi kenyataan hari ini, HASiL memaklumkan bagi keempat-empat negeri itu, perkhidmatan bermula dan tamat pada waktu sama dari Ahad hingga Rabu, manakala pada Khamis, operasi ditetapkan pada 8 pagi hingga 3 petang."Perubahan waktu operasi itu melibatkan kaunter khidmat rundingan negeri (percukaian), pejabat satelit, duti setem dan bantuan khas kerajaan (sumbangan tunai rahmah)," menurut kenyataan itu.

HASiL turut memberitahu waktu operasi bagi e-Janji Temu HASiL untuk perkhidmatan di kaunter khidmat rundingan negeri (percukaian) dan pejabat satelit di semua negeri bermula 8 pagi hingga 12 tengah hari.Penerimaan bayaran di kaunter duti setem ditetapkan setakat 12 tengah hari sahaja. Perkhidmatan HASiL Care Line (HCL) akan bermula dari 9 pagi hingga 4.30 petang dan perkhidmatan Telefonis bermula dari 8 pagi hingga 4.30 petang kecuali hari Khamis di Kedah, Kelantan, Terengganu dan Johor yang akan bermula pada 8 pagi hingga 3 petang.HASiL menjelaskan Pusat Pengurusan Terimaan HASiL (PPTH) di Kuala Lumpur; Kota Kinabalu, Sabah dan Kuching, Sarawak beroperasi dari 8 pagi hingga 3 petang untuk perkhidmatan tunai manakala perkhidmatan selain tunai adalah dari 8 pagi hingga 3.30 petang.Sementara itu, waktu operasi di Pusat Transformasi Bandar (UTC) di seluruh negara bermula hari ini hingga 20 April bermula pada 8 pagi hingga 4.30 petang, dari Isnin hingga Ahad.Operasi di UTC pada Jumaat pula adalah dari 8 pagi hingga 12.15 tengah hari bagi Semenanjung, Sarawak (8 pagi hingga 11.45 pagi) serta Sabah dan Wilayah Persekutuan Labuan (8 pagi hingga 11.30 pagi).-BERNAMA


DBKL semak premis anjur acara hiburan di Ibu Negara

KUALA LUMPUR, 22 Mac - Dewan Bandaraya Kuala Lumpur (DBKL) dalam proses semakan untuk mengambil tindakan penguatkuasaan sekiranya terdapat sebarang pelanggaran peraturan dan syarat penganjur berhubung satu acara hiburan di sebuah premis di ibu negara.Setiausaha Politik kepada Perdana Menteri, Azman Abidin nenerusi kenyataan berkata siasatan awal DBKL mendapati premis itu dilesenkan sebagai restoran kepada syarikat Beijing 9 Sdn Bhd, namun telah tamat tempoh pada 4 Februari 2021."Premis itu juga tidak mempunyai lesen hiburan dan (di samping itu) juga tiada sebarang permohonan lesen hiburan atau permohonan untuk menjalankan aktiviti hiburan," katanya.Beliau memaklumkan Pejabat Setiausaha Politik kepada Perdana Menteri telah menerima laporan berhubung acara hiburan yang bakal dianjurkan di Jalan Tun Razak di sini pada 30 Mac bermula 6.00 petang.Katanya setelah meneliti iklan di laman Facebook premis berkenaan, pihaknya mendapati acara hiburan berkenaan bakal menampilkan persembahan pelayan lelaki berbadan sasa berpakaian wanita dikenali sebagai Thai Hot Guy, sebagai tarikan utamanya.

Ahad lepas, premis yang dikenali sebagai Privacy Club menyiarkan poster pelancaran mereka di media sosial menampilkan model 'Thai Hot Guy' sebagai tetamu undangan penghias poster dan ia telah mengundang kemarahan rakyat Malaysia.


Niaga hadapan KLIBOR tidak diniagakan pada tengah hari

KUALA LUMPUR, 22 Mac- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan sehingga tengah hari ini.Pada rehat tengah hari, kontrak bulan semerta April 2023, Mei 2023, Jun 2023 dan September 2023 masing-masing disandarkan pada 97.23.Jumlah dagangan dan kepentingan terbuka masing-masing kekal sifar.Di pasaran tunai, kadar asas KLIBOR tiga bulan berada pada 3.62 peratus semasa penetapan pada pukul 11.00 pagi.- BERNAMA


Program Jualan Ramadan Madani, tawar harga lebih murah

PORT DICKSON, 22 Mac- Lembaga Pemasaran Pertanian Persekutuan (FAMA) Negeri Sembilan menyasarkan sebanyak RM170,000 nilai jualan bagi Program Jualan Ramadan Madani pada tahun ini menerusi empat lokasi yang dipilih.Menurut Exco Pertanian dan Keterjaminan Makanan Negeri Sembilan, Datuk Bakri Sawir, ia memudahkan orang ramai untuk mendapatkan bekalan makanan."Ia juga merupakan inisiatif bagi mengelakkan kadar kenaikan harga barangan makanan di sekitar Negeri Sembilan menjelang Ramadan ini."Harga yang ditawarkan ini rendah daripada pasaran."Kita juga akan mengekang sebarang kenaikan harga," katanya kepada pemberita di sini.


Naik taraf capaian internet di Segamat, diperluas secara berperingkat

KUALA LUMPUR, 22 Mac- Penaiktarafan capaian internet serta rangkaian komunikasi di kawasan pedalaman dan luar bandar di Parlimen Segamat sedang diperluaskan secara berperingkat melalui Pelan Jalinan Digital Negara (JENDELA) Fasa 1 dan Fasa 2.Timbalan Menteri Komunikasi dan Digital, Teo Nie Ching berkata kesemua inisiatif yang sedang dalam peringkat pelaksanaan itu dijangka siap sepenuhnya pada suku keempat 2023.Suruhanjaya Komunikasi dan Multimedia Malaysia (SKMM) juga telah menyiapkan empat menara baharu dan dalam proses menyiapkan baki tiga menara daripada tujuh menara yang dirancang."Lokasi bagi pembinaan tujuh menara baharu di kawasan luar bandar dan bandar di Parlimen Segamat adalah di Kampung Sengkang Legeh, Kampung Gelang Chinchin, Kampung Krishna Jementah, Kampung Lubok Kepong, Gemas Baharu, Taman Segamat Jaya dan Buluh Kasap. "SKMM juga bekerjasama dengan pihak penyedia perkhidmatan secara pro-aktif bagi memastikan liputan tidak terputus ketika banjir dengan melaksanakan inisiatif 'site hardening/strenghtening'," katanya pada sesi jawab lisan di Parlimen hari ini.

(Teo Nie Ching menjawab pertanyaan pada sesi soal jawab di Parlimen hari ini/Foto Bernama)

Tambah Teo, tapak-tapak stesen pemancar di kawasan bencana dinaik taraf agar tidak terkesan seperti meninggikan platform peralatan telekomunikasi dan genset, naik taraf kapasiti dan backup battery jika bekalan elektrik terputus ketika banjir.Melalui inisiatif JENDELA Fasa 1 di kawasan Parlimen Segamat, bagi jalur lebar talian tetap, sebanyak 1,887 premis telah siap disediakand engan sambungan gentian optik.Manakala baki sebanyak 5,687, dalam peringkat pelaksanaan daripada 7,574 yang dirancang.Sebanyak 104 alat pemancar komunikasi telah siap dinaik taraf kepada teknologi 4G, manakala baki satu lagi dalam peringkat pelaksanaan daripada 105 yang dirancang.


Kadar zakat fitrah di Pahang kekal RM7

(MUIP memperuntukkan lebih RM4.6 juta bagi agihan bantuan kepada 10,012 ketua keluarga asnaf fakir dan miskin terdiri daripada penerima zakat bulanan)

PEKAN, 22 Mac- Kadar zakat fitrah di Pahang tahun ini kekal RM7 sebagaimana diperkenan oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah. Namun pada tahun ini, umat Islam yang berkemampuan diperkenalkan tiga jenis kadar zakat fitrah mengikut jenis beras yang digunakan secara harian iaitu kadar RM7 bagi beras super special tempatan, RM14 bagi pengguna beras putih import dan setaranya serta RM21 bagi beras basmathi dan setara.Ketua Pegawai Eksekutif, Majlis Ugama Islam dan Adat Resam Melayu Pahang (MUIP), Datuk Ahmad Hairi Hussain berkata, tiga jenis kadar zakat fitrah itu adalah yang pertama kali diumumkan. Namun kadar pilihan itu bukan kemestian, sebaliknya kadar minimum yang diwajibkan masih RM7 seperti yang ditetapkan. "Kadar zakat fitrah negeri Pahang bagi tahun 1444 Hijrah bersamaan 2023 dengan kadar RM7, merujuk kepada Jawatankuasa Rundingan Hukum Syarak Negeri Pahang kadar minimum zakat fitrah diwajibkan dibayar setiap rakyat Pahang ialah RM7. Digalakkan yang menggunakan beras wangi atau seumpama dan setara sebanyak RM14 dan yang menggunakan beras basmathi atau seumpamanya dan setaranya sebanyak RM21," kata Ahmad Hairi di Majlis Pengumuman Kadar Zakat Fitrah Pahang 2023 di Pejabat MUIP di sini. Dalam pada itu katanya, seramai 934 amil telah ditauliahkan bagi melancarkan urusan kutipan zakat fitrah tahun ini selain kemudahan pembayaran secara dalam talian melalui pautan ezakat.muip.gov.my. Bersempena Ramadan tahun ini, MUIP memperuntukkan lebih RM4.6 juta bagi agihan bantuan kepada 10,012 ketua keluarga asnaf fakir dan miskin terdiri daripada penerima zakat bulanan. Manakala, RM4.2 juta disediakan untuk sumbangan pengimarahan Ihya Ramadan kepada 682 masjid dan surau kebenaran Jumaat di negeri ini. Bersempena Syawal pula, MUIP mengagihkan bantuan tahunan Hari Raya Aidilfitri RM7.8 juta kepada 16,893 ketua isi rumah asnaf fakir miskin terdiri daripada penerima bantuan bulanan. Golongan saudara baharu juga akan menerima bantuan itu melalui peruntukan RM1.5 juta melibatkan 8,627 ketua isi rumah.

(Datuk Ahmad Hairi berkata kadar zakat fitrah di Pahang tahun ini kekal RM7)


Pemandu SUV maut langgar lori

BERA, 22 Mac- Seorang lelaki maut selepas Kenderaan Utiliti Sukan (SUV) dipandunya melanggar sebuah lori pagi tadi.Insiden berlaku berhampiran Klinik Kesihatan Padang Luas, di sini.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata mangsa yang tersepit dalam kenderaan itu, disahkan maut di tempat kejadian."Bomba menerima panggilan berhubung kejadian pada pukul 8.41 pagi."10 pegawai dan anggota dari Balai Bomba dan Penyelamat Triang bersama-sama sebuah jentera dihantar ke lokasi kejadian."Bomba terpaksa menggunakan peralatan menyelamat khas bagi mengeluarkan mangsa yang tersepit di dalam kenderaan terbabit," katanya menerusi kenyataan.Mayat kemudian diserahkan kepada polis untuk tindakan lanjut.


Inisiatif kurangkan kesesakan trafik CIQ Bangunan Sultan Iskandar

ISKANDAR PUTERI, 22 Mac- Pelbagai inisiatif dijalankan kerajaan Persekutuan termasuk menambah laluan M-Bike dan E-gate, bagi mengurangkan kesesakan trafik di Kompleks Imigresen, Kastam dan Kuarantin (CIQ) Bangunan Sultan Iskandar.Selain itu, usaha menggabungkan kaunter pemeriksaan pasport dan Touch 'n Go juga akan dilaksanakanMenurut Menteri Besar Johor, Datuk Onn Hafiz Ghazi, laluan M-Bike akan ditambah daripada 25 kepada 50 manakala penggunaan pagar automatik (autogate) diperluas kepada warganegara Singapura."Sekarang ini pihak Imigresen sedang perhalus agar perkara ini dilaksanakan secepat mungkin dari segi gabungan kaunter di Tambak Johor, sedang siapkan empat zon."Sekarang ni kereta berhenti dua kali untuk pasport dan TnG, lepas ni hanya berhenti sekali," kata Onn Hafiz dalam persidangan Dewan Negeri Johor.

(Datuk Onn Hafiz berkata selain itu, usaha menggabungkan kaunter pemeriksaan pasport dan Touch 'n Go juga akan dilaksanakan)

Beliau menjawab soalan mengenai usaha yang dijalankan kerajaan bagi mengatasi kesesakan trafik di Tambak Johor.Baru-baru ini tular video seorang artis dari Singapura yang terpaksa menempuh kesesakan trafik hingga tujuh jam bagi perjalanan Singapura-Johor Bahru.


Pelan Hala Tuju Peralihan Tenaga sedang dimuktamadkan

KUALA LUMPUR, 22 Mac- Penyertaan Malaysia dalam 'Asia Zero Emission Community' baru-baru ini dijangka dapat membuka peluang kepada negara untuk mempercepatkan pemindahan teknologi dan meningkatkan pembiayaan hijau.

Menteri Ekonomi, Rafizi Ramli berkata Pelan Hala Tuju Peralihan Tenaga untuk menterjemahkan Dasar Tenaga Negara kepada projek peralihan tenaga juga sedang dimuktamadkan."Negara telah menyertai Asia Zero Emission Community dan kita sedang  bekerjasama untuk membuka ruang dan mempercepatkan lagi peralihan ini dengan kerjasama rakan antarabangsa termasuk Jepun dan blok-blok yang lain.

"Kementerian Ekonomi akan melancarkan Pelan Hala Tuju Peralihan Tenaga untuk menterjemahkan dasar-dasar ini kepada projek-projek dan kegiatan ekonomi yang bersifat peralihan tenaga boleh baharui dan ini akan membuka ruang bukan sahaja kepada syarikat-syarikat besar tetapi membawa turun ke peringkat PMKS juga", katanya.Beliau menjawab pertanyaan wakil Pagoh, Tan Sri Muhyiddin Yassin di Parlimen.Tambahnya, perusahaan mikro, kecil dan sederhana (PMKS) akan turut diperkukuh untuk menjadi tunjang kepada pembangunan negara.Perancangan dasar terkini akan ditumpukan kepada usaha untuk membina skala PMKS melalui sokongan daripada agensi sedia ada seperti SME Corp, Ekuiti Nasional Berhad (EKUINAS) dan Teraju.Pendekatan baharu seperti penyediaan insentif untuk penggabungan juga akan diperkenalkan.


PM tiba di Jeddah untuk lawatan rasmi

JEDDAH, 22 Mac- Perdana Menteri, Datuk Seri Anwar Ibrahim tiba di sini pagi tadi bagi memulakan lawatan rasmi ke Arab Saudi. Menerusi Facebook, Anwar berkata beliau disambut Gabenor Jeddah, Putera Saud bin Abdullah bin Jalawi Al Saud dalam upacara sambutan rasmi dengan kawad statik."Lawatan ini akan memberi peluang kepada kedua-dua negara untuk membincangkan isu-isu dan kerjasama sedia ada di samping meneroka pelbagai bentuk kerjasama baharu," katanya. Ini merupakan lawatan rasmi negara luar Asean pertama Anwar selepas dilantik menjadi Perdana Menteri pada 24 November tahun lepas.Anwar diiringi isteri, Datuk Seri Dr Wan Azizah Wan Ismail, Menteri Luar Datuk Seri Zambry Abdul Kadir dan Menteri Komunikasi dan Digital Fahmi Fadzil dalam lawatan ini.Pesawat khas membawa perdana menteri untuk lawatan tiga hari itu mendarat di Royal Pavillion, Lapangan Terbang King Abdulaziz pada pukul 6.40 pagi waktu tempatan (11.40 pagi waktu Malaysia).